text:
Nkibisanzwe ijoro ryaho ritinda gucya, urimo nta kindi aba azi mu mutwe usibye imigongo y’amabati atwikirije igisenge agarama akareba umunsi wose bukarinda bwira, ni muri gereza bamwe twita mabuso cyangwa igihome.
Ifirimbi ikimara kuvuga nahise mfata agakombe nkurikira abandi, aho twari turi ku murongo dutambuka buhoro numva umuntu unsunitse cyane habuze gato ngo niture hasi,
Rukara-“Va mu nzira nikomereze we… va mu nzira ariko…?”
Koboyi-“Ruka! Gabanya inda wana n’ubundi dusangira ubusa, kandi ubwo wasanga warazize akamanyu k’umutsima ukaza kurwanira impungure hano”
Rukara-“Eeeeh! Utamvuga, wibeshye wongere umvuge mpite nguhombanya njye nta mikino cyangwa imishipoto ngira”
Njyewe-“Ariko wigize ibiki…?”
Rukara-“Uranshaka se nkwereke?”
Njyewe-“Umva ntundebe gutya njye iyo ntafungwa wowe ntuba wanafungura udushumi tw’inkweto zanjye! Nako nta nubwo wari kuba wandamya ngo nkwemerere, n’urwo rukara rwawe rumeze nkurw’inkono iteka umushogoro”
Rukara-“Ceceka aho se nyine! Icyo waba wari cyose ngaye imbwa irira mu gikombe yararyaga amanyama, Imana yari yarabibonye ko uzazana agasumburutso ikuzana aha ngo uce bugufi wa kimara we”
N’umujinya mwinshi narekuye ikofi ryiza no mu jisho rya Rukara ngo piiiii! Dutangira kurwana inkundura twakijijwe n’abacungagereza, bahita batujyana kudufungira ahandi hantu bajyanaga abanyamakosa nkatwe, umwe ukwe undi ukwe.
Umujinya wari wararitse mu mutima wanjye wakomeje kunzamukamo unyuzuramo wese, burira buracya ya magambo ntazibagirwa nayo yakomezaga kungaruka mo, ya ndwara ikomeye yo kwicuza ikamfata nkiyanga ngahondagura ibipfunsi inzu kugeza ubwo ncitse ibisebe.
Mu gitondo kare,
Afande-“Mukingure mbonane n’abo baginga bazana mawazo”
Naramwumvise ntangira kwisuganya, iby’ubwoba byo reka bwari bwaranshizemo kuva kera, abashinzwe umutekano nabafataga nk’abanzi natangiye kwifora ngo turwane nashaka andase, ako kanya bakingura akazu nari ndimo mbona ari kumwe n’abandi barinzi babiri.
Twahuje amaso ndamurakarira nawe andeba ya ndoro ituma benshi baca bugufi gusa njye wari warabaye gica ntabwo nigeze mpumbya,
Afande-“Dore mbese uko areba!”
Njyewe-“Afande! Niba ndeba nabi ndamaze mfite ikibintera!”
Nkivuga gutyo nahise numva urushyi mu matwi ngo paaa! Ntangira kurwanira kumwishyura nongeye kwisanga mu biro bye nicaye imbere ye nambaye amapingu, iruhande rwanjye hahagaze abandi barinzi babiri ivogonyo rirashira,
Nkinanura ingingo numvise umukobwa witsamuye ndikanga ndebye inyuma ya ba barinzi mbona umukobwa wicaye yubitse umutwe ndetse yitwikiriye n’igitambaro mu maso.
Ntabwo nabyitayeho dore ko n’iby’abakobwa nari narabizinutswe, ahubwo numvise ngize umujinya kuko numvaga nshaka kuba aho ntazongera kubona ikitwa umukobwa niko guhekenya amenyo ngarura amaso ndeba Afande maze ahita ambwira,
Afande-“Niko! Harya ngo witwa nde?”
Nakomeje kubika umutwe ndaceceka mbura icyo mvuga, numvaga ntacyo nshaka gutangaza,
Afande-“Ariko uzi icyo ndi cyo? Nukomeza kwigira gutyo ndakwereka impamvu nambaye gutya hano ku rutugu umenye n’impamvu ari njyewe babahaye ngo mbagorore, ndakubajije ngo witwa nde?”
Cwe!
Afande-“Ntabwo ari wowe mbaza?”
Afande yahise ahaguruka anzenguruka nka gatatu, akomeza mu kabati kari karimo ama dosiye atangira gushakisha, mu gihe kitarambiranye agwa kuyanjye, maze aza yitonze ayirambika imbere yanjye.
Amaze kuyirambika aho nitegerezaga neza natangiye gusoma ibyo nzira bituma mpora nicuza buri munsi nkabana n’umujinya kugeza naho nshaka kurwana n’ushinzwe kungorora, ibyatumye mvanwa mu bandi nkazanwa gufungwa, iyo saha amaboko yanjye akaba yari ahambiriye,
Nasomye ntacyo nsimbuka, uko nsoma kimwe nkagisubiramo, ari nako nibuka uko byose byagenze, birarenga ntangira kumva ya majwi, induru nyiha umunwa ntangira kurira ndi umuntu w’umugabo, ibyari bimbayeho bwa mbere mu buzima.
Koko iyo umutima usendereye uragutegeka, uwo munsi naracururutse amashagaga arashira maze Afande ahita anyegera amfata ku rutugu,
Afande-“Gabby! Ndakuzi, uri mwene Rugamba wari inshuti ya yanjye, nubwo yagiye ampemukiye ariko ntabwo nakwitura ibyo yankoreye ahubwo nakwibutsaga ibyo uhora wirengagiza ko wakoze, ari nabyo bituma bikugira umusazi ugata umutwe kugeza aho utakimenya n’uwo uhanganye nawe”
Noneho numvise ko Afande anzi neza ndikanga ntangira kwahagira cyane, nibutse ubuhemu bwa Data nshaka guhaguruka ngo niruke ariko baramfata,
Afande-“Amakuru yawe narayamenye umunsi navaga ku ikosi, nagerageje gushaka aho waba ufungiye ariko ndaheba gusa ubwo nkubonye humura humeka ushire impumu, ndashaka ko utuza ukibuka byose, ukemera byose ugasaba imbabazi wagira amahirwe ukababarirwa ugataha aho kugira ngo uzapfire aha nkurora”
Njyewe-“Oya…oya Afande! Rwose nta kindi nkwiye kitari iki…”
Afande-“Oya Gabby! Hindukira urebe abakigutegeye amaboko ni benshi”
Narahindukiye ngo ndebe uwo Afande anyereka ba barinzi bari bahagaze iruhande rwanjye bava mu nzira ngihuza amaso na wa mukobwa…
Nongeye kwisanga ndi kumwe n’abaganga,
Njyewe-“Aha ni hehe ndi? Nahageze nte?”
Umwe mu bacungagereza bari aho bandinze yahise atangira kunsobanurira ukuntu nahahamutse bikomeye bikaba ngombwa ko bantera urushinge rw’ingusho, ako kanya ngerageza gusubiza ubwenge ku gihe ariko bwanga kugaruka, ndongera ndasinzira, aho nahamaze iminsi ibiri uwa gatatu bansubiza muri gereza.
Mu gusubirayo nari nabaye undi, nanjye nabyiyumvagamo nkibaza niba ari njye, numva mfite agahinda kandi ubundi naragiraga umujinya, numvaga mfite ipfunwe ibitarambayeho kuva mu bwana bwanjye.
Tukinjira nasanganiwe na bagenzi banjye harimo na Rukara wabaye intandaro ya byose, uwo munsi nongeye kugira ubwoba naherukaga kugira nkiri umwana ntinya gusohoka nijoro ngo kitandya, bakimbona batangira kunserereza,
Rukara-“Noneho aje ameze nk’ikinuma cyanyagiwe, nta kuvuga, nta guseka cyangwa gushinyika, nari ngiye kukwishyura ingumwe wankubise ariko wahita unsariraho”
Koboyi-“Kandi koko ngo ejo bundi bamujyanye kwa muganga yasaze!”
Rukara-“Uzi ko ari wowe utari ubizi? Uyu ni umusazi wigendera, ahubwo mube mwiteguye isaha ku isaha aradutombokana”
Nakomeje guceceka ndetse ndimuka nicara hirya gato ahitaruye, muri ako kanya haza umusaza wari usaziye mu buroko, naje nsanga bamwita Joliji, yicaye impande yanjye tumaze umwanya munini ntawe uvuga,
Joliji-“Mwana wa! Erega nta kundi kwicuza bivurwa no kubabarirwa”
Nibajije ikimuteye kumbwira ayo magambo ariko kiranyobera nkomeza gutuza ndicecekera,
Joliji-“Erega nubwo banyita Joliji ntabwo ndi baneti mwize mu mashuri, ni uko batwogosha naho ubundi imvi ikamba ry’ubutwari ziba zitambirije umutwe wanjye”
Nongeye guhindukira nitegereza muzehe koko nongera kumva ko nabaye undi, bwa mbere numvize ngize agahinda,
Joliji-“Ariko rero mwana wanjye nubwo bimeze gutya niba nanjye narababariwe, ndetse nemera kurushya iminsi ndi aho nkwiye kuba, ubu rwose byose ndabyemera kandi ngomba guhanwa pe”
Nakomeje guceceka, nawe ntiyashirwa arongera,
Joliji-“Ese ko utavuga mwana wa? Mbwira, wazize iki?”
Naracecetse gato maze nitegereza umusaza wasusumiraga, ayo mahirwe nari mbonye muri ako kanya ntiyanshika maze nitsa umutima,
Njyewe-“Mzee! Uziye igihe, reka nkubwire ibyanjye byose, ntabwo nakwitesha amahirwe yo kumvwa n’amatwi ya mukuru, umubyeyi ungana Data”
Joliji-“Yego mwana wa, nguteze yombi”
Njyewe-“Mzee! Nitwa Gabby! Navutse ndi imfura mu muryango wacu, twari dutuye i Butare nyuma uko umufuka wa Data wabyimbaga tuza gutura i Kigali mu murwa mukuru w’u Rwanda kuko ariho yakoreraga,
Mu buto bwanjye nakuze nk’usiganwa kuko nari mfite byose, twari umuryango wishoboye, amata ntiyaburaga mu byansi, wibaze ko natese kandi ndi imfura nubwo ntonse ibere rya Mama ngo kuko yatinyaga ko ubwiza bwe buzana inenge, gusa umukozi wacu uretse kunyonsa ntacyo atankoreye,
Imyaka yaricumye ntangira kumenya ubwenge ndetse ntangira ishuri, ngeze mu mwaka wa gatatu w’ amashuri abanza ubwo twari tukiba ku i Butare, umunsi umwe inzogera yo gutaha yaravuze niruka njya kureba gashiki kanjye kigaga muwa mbere ngo tujye gutegereza Mama wazaga kudutwara, abandi bose barinda badusiga aho tugitegereje kugeza aho duhebeye, gashiki kanjye Linda gatangira kurira,
Njyewe-“Linda! Wirira Mama araje ntabwo atinda”
Linda-“None se abandi ko badusize…”
Njyewe-“Naza aratuzanira ibikati, ibibiswi na jus, ngaho ceceka uhanagure amarira bataguseka”
Twakomeje gutegereza Mama, mwarimu wanjye wari watinze gutaha yatunyuzeho maze atubonye aza adusanga,
Mwarimu-“Bite ko mudataha Gabby?”
Njyewe-“None se ko ataje?”
Mwarimu-“Ntabwo noneho Mama wanyu yaje kubafata se?”
Njyewe-“Yego”
Mwarimu-“Ubu se koko byagenze ute? Mu rugo se urahazi na ko se ubu mwihaye umuhanda imodoka zikabagonga koko Mana yanjye?”
Mwarimu yariyumviriye hashize akanya nk’umubyeyi wabyaye agira impuhwe aheka Linda, anshyira imbere twerekeza mu rugo, tugeze yo turakomanga dufungurirwa na Alice umukozi w’iwacu,
Alice-“Yesu we! Gabby ntabwo Mama wanyu yaje kubafata?”
Njyewe-“Ntabwo yaje”
Alice-“Yebaba weee! Ubu se byamugendekeye gute ko yavuye hano aherekeje umugabo bakorana wari waje kumusura?”
Mwarimu-“Ayiweee! None yaba yagize impanuka se mwo kabyara mwe?”
Alice yahise acira isiri mwarimu ngo areke kuvuga iby’impanuka tutabyumva tukarira ariko asanga nabikuruye kera, amarira atangira kuzenga mu maso,
Alice-“Humura Gabby! Yabeshyaga rata! Ahubwo muze mbakuremo imyenda mukarabe mbaryamishe mubone igihe mubyukira mukora etude”
Linda-“Turaryamba se tutariye?”
Alice-“Humura Li! Ndabagaburira murye muhage rwose mbahe n’amata munywe sibyo kobwa nziza!”
Linda-“Ariko ndashaka na Mama”
Mwarimu yikije umutima adusezera aragenda ariko ubona ahangayitse, maze Alice ajya koza Linda nanjye nirwanaho ndoga.
Tumaze koga no kurya Alice wadukundaga kubi yagiye kuturyamisha, Linda arasinzira abona ko twese twafashe agatotsi niko gufata telephone numva akanda nomero, yari azi ngo nasinziriye nyamara byose narabyumvaga hashize akanya,
Alice-“Allo! Allo! Ni Mama Gabby? Uri hehe?”
Nakomeje kumviriza ariko ntabwo numvise ibyo Mama yamusubije hashize akanya gato numva akupye telephone yitsa umutima ahita asohoka ajya mu kazi ke.
Nongeye gukanguka numvise urugi rw’igipangu rukingutse imodoka irinjira Linda ahita akanguka dusohokera rimwe mu cyumba twiruka duhamagara Mama kuko twari tuzi ko Papa atajya ataha mu minsi isanzwe aza muri week-end gusa, koko tugezeyo dusanga niwe,
Linda-“Mama… Mama! Unzaniye iki?”
Mama-“Mube mugiye muri salon ndaje! Alice! Alice!”
Linda-“Ariko Mama! N’ukuntu wanze kuza kudufata ku ishuri…”
Njyewe-“Mama!…”
Mama-“Ndababwiye ngo mujye muri salon, ndaje mbanze mbonane n’iriya nshinzi y’umukobwa yiha kumbaza aho ndi na So atajya abimbaza”
Mama yaduciyeho nk’iya gatera akomeza mu gikoni aho Alice yari ari turamukurikira, amugezeho aba amufashe mu ishingu Linda atangira kurira,
Mama-“Niko! Ushobora kunsobanurira? Mbwira, wiha kumbaza aho ndi na Papa Gabby atabikora nkande wa gakobwa we? Mbwira! Ninde wagutumye kuneka?”
Alice-“Mabuja! Ni ukuri nagira ngo mbabaze niba muri amahoro kuko ba Gabby bazanywe na Mwarimu wabo bakubuze”
Mama-“Ziba aho se nyine, iyo bantegereza se?… nako ndaje nkwereke uko bakosora injajwa z’abakozi”
Njyewe-“Oya Mama! Alice ntabwo abeshya, aradukunda kandi…”
Mama-“Ceceka aho Gabby! Mbabone muri salon vuba nonaha cyangwa namwe mumbone!”
Nahise nkurura Linda mwinjiza mu nzu Mama asigara yataye uwa kajwiga Alice, natwe ubwoba buratwica tubyiganira mu ntebe, hashize akanya hari uwakomanze cyane ku muryango w’igipangu, ndasohoka ndakingura nsanga ni Mama Shema inshuti ya Mama cyane,
Mama Shema-“Eeh! Gabby! Bite?”
Njyewe-“Ni byiza!”
Mama Shema-“Mama ari hehe se?”
Njyewe-“Ari gukubita…ari mu gikari!”
Mama Shema-“Hhhhh! Ko ufite ubwoba se ukaba uri gutitira?”
Njyewe-“Nta kibazo”
Mama Shema-“Ngaho jya imbere tugende”
Nagiye imbere twinjira muri salon ahobera Linda maze aricara, ari nako twumva amajwi ya Mama atuka Alice mu gikari, atangira kuza avuga agana muri salon twari turimo,
Mama-“Agacucu k’umukobwa kiha kungendaho, buretse ndaje mpangane nako…”
Mama yarangije kuvuga ayo magambo ahingutse muri salon, abonye Mama Shema arikanga ariko ariyumanganya,
Mama-“Eeh! Mama Shema Cherie! Ese uri hano? Mbega wowe, ubwo se kuki utambwiye ko uraza kundeba”
Mama Shema yarahagurutse ahobera Mama tubareba maze bose baricara batangira kuganira,
Mama Shema-“Naje sha! Bite se ko uri kwitotomba byagenze bite?”
Mama-“Wahora ni iki ko umukozi ananiye”
Mama Shema-“Uuh! Ubwo se umukozi akunanira ate?”
Mama-“Ariko uzi umukozi wiha kuncunga ambaza aho ndi, ngo abone uko atanga amagambo…”
Mama yamwongoreye ibyo tutumvaga maze hashize akanya amuri mu matwi Mama Shema ahita yiterera hejuru,
Mama Shema-“Eeeh! Ngo? Umva ubwo araho ataragenda, kura amakungu mu rugo gira vuba”
Njyewe-“Mama! Mwaretse Alice ko adukunda?”
Linda-“Turashaka Alice Mama!”
Mama Shema-“Urumva ukuntu aba bana basuzugura? Buriya niwe wababwiye kujya bagusuzugura”
Mama-“Ariko uzi ko ari byo? Buretse nze!”
Ako kanya Mama agihagaruka vuba twumvise ihoni ry’imodoka mbona bose barikanze,
Mama-“Uuuh! Uwo ni Papa Gabby tu! Ko aje atari muri week-end se noneho ni amahoro?”
Mama Shema-“Ayiwee? Ngo Papa Gabby?”
Mama-“Niwe, ihoni rye ndarizi ahubwo ko wikanze? Uramutinya? Ko utambwira Mama Shema?”
Mama Shema-“Oya oya nako nyine ntabwo nshaka ko ambona, ahubwo mbabarira urebe aho uba umpishe namara kwinjira ndahita ngenda, mbabarira ndakwinginze Mama Gabby”
Mama-“Ngo? Hari ikintu ntari kumva, ngo ntabwo ushaka ko akubona? Mama Shema! Wari uzi n’ikindi, ndashaka kumenye impamvu udashaka ko Papa Gabby agusanga hano”
Mama Shema-“Nta nta oya ntayo ni ukuri! Ni ukuri ndagapfa iki gihe do!…”
Mama-“Ok! Ndabona ya nshinzi y’umukozi imukinguriye, naze naze mbimenye byose”
Mama Shema-“Ahwiiiiiiiii………………………………………………..
- Ese ni iki cyahugije Mama Gabby ku buryo yibagiwe kujya gucyura abana ku ishuri?
- Uku gutinya Papa Gabby kwa Mama Shema se ko guhatse iki?
Ntuzacikwe na Episode ya 2 ejo mu gitondo


c: text/html

text:
Nyamasheke: Nubwo habaye ibidasanzwe umutekano urasesuye – Meya Kamali
Ubuyobozi bw’akarere ka Nyamasheke buratangaza ko umutekano wifashe neza, nubwo mu minsi yashize habonetse ibintu bidasanzwe byawuhungabinyije. Nyuma y’inama y’umutekano yateranye kuri uyu More...
Nyamasheke: Nubwo habaye ibidasanzwe umutekano urasesuye – Meya Kamali
Ubuyobozi bw’akarere ka Nyamasheke buratangaza ko umutekano wifashe neza, nubwo mu minsi yashize habonetse ibintu bidasanzwe byawuhungabinyije. Nyuma y’inama y’umutekano yateranye kuri uyu More...
Kayonza: Abayobozi n’abaturage bashyize hamwe ngo bahashya abajura
Abatuye mu murenge wa Mukarange mukarere ka Kayonza ngo bahangayikishijwe n’abajura babiba bapfumuye amazu, bagasaba inzego z’ubuyobozi kugira icyo zibikoraho. Nta kwezi gupfa gushira hatumvikanye More...
Nyamasheke: Ngo Ibirori n’izuba ry’impeshyi biri mu bihebera ibyaha
Ngo impeshyi n’iminsi mikuru bihembera ikorwa ry’ibyaha, byatangajwe n’ubuyobozi bw’akarere ka Nyamasheke nyuma y’inama y’umutekano,ya tariki ya 19 Kanama 2015. Umuyobozi More...
Murambi: Abarokotse ubwicanyi bw’I Murambi bafite icyizere cy’ejo hazaza
Abaharokokeye batanze ubuhamya kandi batangaza icyizere cy’ubuzima bw’ejo hazaza ndetse n’aho bageze biyubaka. Abagize amahirwe yo kurokoka ubwicanyi bw’indengakamere bwabereye I Murambi More...
Muhanga: Nta serivisi inoze ntawavuga ko hari imiyoborere myiza, “CNDPâ€
Umuyobozi wa Komisiyo y’igihugu y’Uburenganzira bwa Muntu CNDP (Comission National de Droits du Personne) Mme Nirere Madeleine atangaza ko imiyoborere myiza irangwa ku isonga no gutanga serivisi nziza More...
Kirehe: Ngo bazemera ko imiyoborere myiza iriho ari uko Itegeko Nshinga rivuguruwe
Abitabiriye imiyoborere myiza Ubwo kuwa 02 Mata 2015 hasozwaga ukwezi kwahariwe imiyoborere abenshi mu baturage bo mu murenge wa Mahama ahabereye icyo gikorwa basanga imiyoborere myiza babwirwa igomba kujyana n’ivugururwa More...
Rubavu: Ukwezi kw’imiyoborere uzaba umwanya wo kumurikira abaturage ibyo bakorewe
Hon Kamayirezi n’umuyobozi w’akarere ka Rubavu Bahame batangiza ukwezi kw’imiyoborere Umuyobozi w’akarere ka Rubavu Bahame Hassan avuga ko mu kwezi kwahariwe imiyoborere myiza bazibanda More...
Nyaruguru: Igihembwe cy’imiyoborere myiza cyatangiranye no kumurikira abaturage ibibakorerwa
Mu gutangiza igihembwe cya kabiri cy’imiyoborere myiza ubuyobozi bw’akarere ka Nyaruguru bwamurikiye abaturage ibikorwa bubagezaho bufatanyije n’abafatanyabikorwa. Binyuze mu imurikabikorwa More...
Nyamasheke: Ubuyobozi buhangayikishijwe n’urugomo ruturuka ku businzi
Ubuyobozi bw’akarere ka Nyamasheke butangaza ko bukomeje guhangayikishwa n’ikibazo cy’urugomo ruturuka ku businzi no kunywa ibiyobyabwenge, muri bamwe mu baturage batuye muri ako karere Ibi More...

robotstxt: allowed

filter: keep


text:
Huye: Abana b’inzererezi bakomeje kwiyongera
Iyo winjiye mu Gasantere ka Rango ho mu Karere ka Huye, uhasanga abana benshi bazerera, mu gihe bagenzi babo baba bagiye kwiga.
Iyo uganiriye n’abakorera muri ako gasantere, bakubwira ko abo bana b’inzererezi barenga 20 kandi bagenda biyongera.
Banavuga kandi ko impamvu y’ubwo bwiyongere bw’inzererezi, ari ikibazo cy’ababyeyi babyara abo badashoboye kurera, ndetse n’amakimbirane mu miryango atuma bamwe bata ingo zabo abana bakabura aho bagana bakajya mu mihanda.
Umwe mu bacururiza muri ako gasantere ka Rango agira ati “Aba bana baza kubera ubukene. Abenshi babyawe n’abagore bataye ingo zabo kubera ubukene, hakabamo n’ababyawe n’abakobwa bakiri batoya,bakananirwa kubitaho, bakabata mu mihanda.”
Abo bana iyo ubaganirije, bemeranya n’abakorera muri ako gasantere ko baza mu muhanda, kubera kubura ababitaho.
Uwitwa Bosiko ati “Napfushije Papa, Mama arafunze, na Nyogokuru twasigaranye nawe yapfuye ejo bundi. Ibi byatumye mbura aho njya nza mu muhanda.”
Uwitwa Emmanuel Ntakirutimana we agira ati” Nabonaga ntacyo nkora mu rugo mu gihe mama nsigaranye, atari akibasha kungurira ibikoresho by’ishuri.”
Uwitwa Charles Hategekimana we avuga ko icyamuzanye mu muhanda, ari uko atari akibona ibyo kurya mu rugo ngo ahage.
Ati “Mama Yarapfuye, Papa nawe yagiye yibye ihene yari yararagijwe, agenda agiye nsigara aho njyenyine.”
Barifuza uwabakura mu muhanda akabitaho
Bosiko ati “Mbonye unjyana mu rugo, akantangiza ishuri, akangurira imyenda, akangurira amakayi n’ikaramu n’inkweto twabana.”
Umuyobozi w’Akarere ka Huye wungirije ushinzwe imibereho myiza, Christine Niwemugeni, yemeza ko abana b’inzererezi biyongereye.
Ati “Si mu Irango gusa, no mu dusantere tugiye dufite mu mirenge no mu nkengero z’umujyi, hose tugenda tuhababona. Usanga akenshi birirwa bashakisha icyo barya, nijoro bagataha iwabo.”
Anavuga ko icyifuzo cy’abo bana cyo kwitwarirwa n’abandi bantu ngo babarere kitashoboka. Ngo ni na yo mpamvu badahwema gusaba ababyeyi kwita ku bana babo.
Ati “ababyeyi bumve ko iyo ubyaye umwana uba umufiteho inshingano kugeza akuze. Ntabwo umwana akwiriye kwitunga, kwiyambika. Ntabwo umubyeyi akwiriye kuba atazi aho umwana ari.”
Niwemugeni anavuga ko ababyeyi nibakomeza guterera agati mu ryinyo, amaherezo hazashyirwa mu bikorwa itegeko ribahanira kutita ku bana babo.


text:
Umusore uri mu kigero cy’imyaka 24 yatwandikiye yifuza ko tumugira inama aho afite ikibazo cyo kuba yarakundanye n’umukobwa bahuriye mu kazi gusa kuri ubu ibyabo bikaba bisa nk’ibyarangiye ariko ikibazo gikomeye umuhungu yananiwe kubyakira ku buryo yumva agiye gusara.
Umusore uri mu kigero cy’imyaka 24 yatwandikiye yifuza ko tumugira inama aho afite ikibazo cyo kuba yarakundanye n’umukobwa bahuriye mu kazi gusa kuri ubu ibyabo bikaba bisa nk’ibyarangiye ariko ikibazo gikomeye umuhungu yananiwe kubyakira ku buryo yumva agiye gusara.
Mu magambo ye uyu mukunzi wacu yatwandikiye agira ati
"Murahoneza ncuti Z’urubuga rwacu rwiza dukunda nkaba nashakaga kubagisha
inama amazina yange nitwa Bertrand ( Izina ryahinduwe) nkaba ntuye mu mugi wa kigali ndi umusore mfite imyaka 24 nahuye n’umukobwa duhuriye ahantu mu kazi umukobwa turaganira byinshi ansaba nimero zanjye ndazimuha akajya ampamagara cyangwa byashoboka akanyandikira sms kuri whtsapp mbonako harimo urukundo ndamuhamagara mubwira ko nifuza ko tubonana abyumvira hejuru ahita ambaza umunsi ndawumubwira mubwira naho duhurira turahura musaba ko dukundana arabyemera turakundana tukajya tuganira tukabonana kenshi ubona nyine ko harimo urukundo rw’ukuri kuburyo nange naje gutwarwa numva ntakindi ngitekereza umunsi umwe antumaho ambwira ko ankeneye ngezeyo arambwira ngo arashaka ko tuganira byimbitse nuko turaganira byinshi abaza imyaka mfite mubwirako mfite imyaka 24. arambwirango andusha umwaka umwe afite 25.
Ubwo twaratandukanye turataha ariko mbona atishimye ngeze mu rugo ndamuhamara turaganira ambwirako ntakibazo afite. Ubwo bwarakeye ndamubaza nti "ko nshaka ko twazajyana iwanyu" nawe aransubiza ngo ndabona nonaha bitakunda ndamubaza kubera iki arambwirango ndabona ibyo gukundana nawe twabigenz agake kuko ndabona bitagikunze ubwo akimara kumbwira gutyo nahise niturahasi ku gitanda naje gukanguka ntazi aho ndi ariko ubu nabaye nk’umusazi nta kintu ngishobora gutekereza uretse we, niwe uza mu mutwe wanjye buri gihe ikindi kinyica nuko ampamagara ambaza amakuru. Ndashaka bavandimwe banjye mungire inama mbigenze nte ? Murakoze ntegereje inama zanyu zubaka"
ese wamugira iyihe nama
1.Uwo mukobwa wibuke ko nta makuru umufiteho ahagije, wari utaramumenya neza bihagije, wikishyiramo ko wahombye cyane kuko uwo mukobwa iwabo ntibakuzi kandi n’iwanyu ntibamuzi.
2.Nta mafaranga cyangwa ikindi kintu watubwiye uwo mukobwa yagutwaye bimwe ab’ubu bita gukura ibyinyo, wagakwiye kwishimira ko nta cyawe yagutwaye.
3.Igirire icyizere wumve ko niba uwo mukobwa yakwanze nta gikuba cyacitse, uracyafite ubushobozi bwo gukundana n’undi mukobwa kandi nawe birashoboka ko uzamukunda kurenza n’uwo.
4.Wikigunga gerageza urebe umuntu w’inshuti wizeye umuganirize ibyakubayeho biragufasha kumva uruhutse.
5.Gerageza gufata umwanya munini uhugiwe mu kazi kawe/mu bikorwa byawe wirinde gufata umwanya munini umutekerezaho, hindura imyumvire wamugiragaho wumve ko yagiye kandi hazaza abandi bamuruta.
6.Gerageza gufata umwanya wo kwishimana n’inshuti zawe, ukore imyitozo ngororamubiri kuko bigufasha kwirinda gutekereza kuri uwo mukobwa.
7.Uwo mukobwa birashoboka ko agira ngo arebe kwihangana kwawe kuva mukivugana kandi nta kintu kigaragara watubwiye mwapfuye, ntuzamubwire nabi ukomeze umuvugishe bisanzwe ariko niba ubona iby’urukundo byararangiye burundu gerageza kumwibagirwa ushake abandi kandi wumve ko abakwifuza ari benshi.
8.Iyo wagerageje gukora ibishoboka byose nta kosa wakoreye umukobwa mukundana akakwanga bimuturutseho ntukabiteho umwanya cyane, umunyarwanda yaravuze ati " kunda ugukunda". Kandi gukunda utagukunda ni uguta umwanya.
Ushobora kureba icyagufasha muri ibi bitekerezo byose tuguhaye.
Ibitekerezo
Ahubwo se à 24 ans ushaka kubaka urugo uzarushobora ga mwa?? nawe se umuntu abwira undi ngo "nifuza ko dukundana"??? uracyari muto, banza either ushake amafaranga, ndunva ushobora no kuba utararangiza kwiga. Nyuma uzamenya neza uko batereta ga mwa!!! Kanda hano umusubize
wamugorewe reka kuzana amacakubiri murugo urashakakubabaza Abana vamubyurimo. Kanda hano umusubize
umva musore ibyiki gihe.ntiwamenya nubwo leta yigisha kurandura ingengabitekerezo nimizi yayo.wasanga yarasanze mudahuje ubwoko.wenda ukaba waranamuganirije ukamubwira ko papa wawe afungiye mpanga.magerage.nsinda.karubanda.azira byinshi.byose bizwi namwe mwahuye Kanda hano umusubize
umva musore ibyiki gihe.ntiwamenya nubwo leta yigisha kurandura ingengabitekerezo nimizi yayo.wasanga yarasanze mudahuje ubwoko.wenda ukaba waranamuganirije ukamubwira ko papa wawe afungiye mpanga.magerage.nsinda.karubanda.azira byinshi.byose bizwi namwe mwahuye Kanda hano umusubize
musore shimimanakuba abikugaragarijembereyigihe tuzaushakeundinabakobwabokurisibabuzeabagabo Kanda hano umusubize
umva musore ibyiki gihe.ntiwamenya nubwo leta yigisha kurandura ingengabitekerezo nimizi yayo.wasanga yarasanze mudahuje ubwoko.wenda ukaba waranamuganirije ukamubwira ko papa wawe afungiye mpanga.magerage.nsinda.karubanda.azira byinshi.byose bizwi namwe mwahuye Kanda hano umusubize
ahubwo uwo mukobw ani imfura , none se ubundi iyo akwemererera guhita mujayana iwabo wari kuba ubonye icyemezo cyo gukundana nawe , twara ibintu gake , reka amarangamutima ibyo urimo ni ibyabana bato numara guterwa indobo nk''eshatu uzamenyera , ni gutyo bitangira bikagenda biza gake gake , ubifate nk'ibisnzwe naguhamagara ujye umwitaba buriya we yamaze gukamirika niwowe usigaye kumenya icyo gukund abivuz emuri iki kinyejana .. shaka ibyo uhugiramo ukore akazi kawe utuje kandi wiyakire hanyuma uwo mukobwa uzamwitegereze neza uzasanga atariwe uri kw''isi nubibona utyo buzacya wabonye uwo kumusimbuza .. nibikunanira uziyica mumutwe kandi ni wowe n''abakureze bakagukuza muzaba muhombye kuko umukobwa we ntazabura abandi bamukunda kuko wanasanga banahari .. akaba akugereranya nabo akabona utari uwo kwihutana iwabo . twebwe ibyo twarabimenyereye iyo utari munyungu z'umukobwa ntabwo yahita akwiteza agutwara gake kugeza abonye ko ibindi yatekerezaga bitazakunda. Kanda hano umusubize
NANJENIBITYO UBUNARIPFITEUMUKOBWATWAKUNDANYECANEARIKO NAGIYEKUGURAIMYENDA MUSOKOKANDITWARIKUMWEMPURA NABAGABOBAFITE IMODOKA BARAMWIJANIRA BARAMUSINGA BARAMUJANA NJENAWEUBABAJE NINDE? Kanda hano umusubize
wOwe nndumva warakubitsepe NGO bagutwa umukunzi nubunduwo yarasanzwe arikirura. Kanda hano umusubize
ngwino twikundanire Kanda hano umusubize
Mwikundire umuhoze Kanda hano umusubize
Ushireho Nimero Yawe Kanda hano umusubize
Ushireho Nimero Yawe Kanda hano umusubize
Umpamagare kr 0788423780 Urakoze Kanda hano umusubize
Sha jye ndumva arubwana nonese utaramubona haricyo warubaye jye uwanjye namutanzeho1million none ari gushidikanya ko twakorana ubukwe kandi Ndumva ntacyo bimbwiye icyambere nukumwegera ukamwerereja ukuri kwawe abakobwa ntabwo bakunda abahungu bato ariko gacye gacye ushobora kubimwumvusha akabyumva gabanya sentiment nadakunda uzashaka abandi kereka niba wumva ariwe wenyine uri mugihugu biragaragara ko ukundanye bwa mbere. Kanda hano umusubize


text:
Uyu munyamideli w’imyaka 22 witwa Ilay Dyagilev yiyandikishije mu irushanwa ry’ubwiza rizwi nka Miss Virtual Kazakhstan yiyise Alina Alieva. Yabashije guhigika abakobwa 4,000 yinjira mu bagombaga guhatanira ikamba mu birori by’umunsi wa nyuma w’irushanwa.
Nk’uko Daily Mailm yabitangaje, Dyagilev yabwiye abagize akanama gatanga amanota ko yagize igitekerezo cyo kwinjira mu irushanwa ry’abakobwa abitewe n’impaka yajyaga n’inshuti ze ku bijyanye n’ubwiza n’amarushanwa yabwo. Akimara guhishura ko ari umusore yahise akurwa mu irushanwa nubwo yahabwaga amahirwe.
Yagize ati "Njye n’inshuti za njye twagiye impaka ku bwiza, niyemeza kujya muri iri rushanwa. Kuva kera niyumvagamo ubwiza karemano. Iyo witegereje abakobwa benshi uko basa, bakoresha ibirungo by’ubwiza bimwe, imyambarire imwe bakizera ko baba beza ari uko bakurikije ibyo. Ntabwo ari ko mbitekereza."
Yakomeje ati "Ngeze ku musozo w’iri rushanwa mfata umwanzuro wo guhishura ko ntari Arina Alieva kuko byari bigeze kure. Dutangira bwa mbere hari abiyandikishije bagera mu bihumbi bine baturutse muri Kazakhstan hose, gusa nari nageze ku musozo."
Abagize akanama gatanga amanota muri iri rushanwa ry’ubwiza batunguwe n’uyu musore ukomoka ahitwa Almaty bahita bamusezerera mu irushanwa asimbuzwa umukobwa witwa Aikerim Temirkhanova w’imyaka 18 wari ufite amajwi 1975 mu gihe we yari yagize amajwi 2012.
Ibyabaye muri iki gihugu cya Kazakhstan byaherukaga kugaragara mu Burusiya mu mwaka ushize aho umusore witwa Andrey Nagomy yitabiriye irushanwa akegukana ikamba ryari rihataniwe n’abakobwa ariko nyuma aza kuryamburwa nyuma yo gutahurwa.


text:
Abanyasudani y’amajyepfo baravuga ko amasomo bakuye Rulindo bazayifashisha iwabo.
Nk’uko bamaze iminsi basura ibice bitandukanye by’igihugu na bimwe mu bigo bya Leta, Kuri uyu wa 6 Werurwe,2013 itsinda ry’abantu 8 baturutse mu gihugu cya Sudani y’amajyepfo basuye akarere ka Rulindo.
Uru ruzinduko rukaba rwari mu rwego rwo gusobanuza zimwe muri gahunda ubuyobozi bukoresha ,kugirango u Rwanda rutere imbere ku muvuduko ushimishije , cyane muri Afrika.
Umuyobozi w’akarere ka Rulindo Kangwagye Justus yasobanuriye aba bashyitsi byinshi bitandukanye harimo imitere y’akarere ka Rulindo, gahunda zo kwegereza ubuyobozi abaturage, gahunda yo kugenzura imitungo y’abayobozi bakuru bakorera inzego za Leta.
Yabasobanuriye kandi, uburyo abaturage bagira uruhare mu gutanga imisoro n’amahoro ,n’izindi gahunda zitandukanye zashyizweho na Leta y’u Rwanda, mu rwego rwo kunoza imiyoborere myiza iganisha ku iterambere ry’abaturage n’igihugu muri rusange.
Michael Majok Agar, umuyobozi ushinzwe kwegereza ubuyobozi abaturage muri perezidansi ya Sudani y’amajyepfo,avugako ibyo yigiye ku Rwanda ari byinshi cyane, gusa ngo ibyamutangaje kuruta ibindi ,harimo uburyo abaturage bumvikana, bakanuzuzanya n’ubuyobozi.
Yagize atiâ€Ibyo igihugu cyanyu cyagezeho ni byiza kandi biratangaje,uburyo abanyagihugu bafatanya n’ubyobozi bakiyubakira igihugu ku bwunvikane mu nzego zose.Isomo tuvanye mu gihugu cyanyu tuzarishingiraho natwe tubigana mu kuzamura igihugu cyacu.â€
Michael Majok Agar ,we na bagenzi be bavuga ko bagiye kujyana izi gahunda mu gihugu cyabo kugirango bagiteze imbere bakurikije urugero bakuye ku Rwanda.
Mu ruzinduko rwabo mu karere ka Rulindo,bakaba barasuye ibikorwa by’abahinzi borozi aho babashije gusura umworozi w’inkoko, Ngiruwonsanga Jean Marie Vianney utuye mu murenge Rusiga.
Ngiruwonsanga akaba ahinga akanorora ku buryo bwa kijyambere. Ahinga ibirayi, ibigori, amatunda n’ibindi. Yoroye inkoko za kizungu ibihumbi 8 287, inkwavu 50 n’inka 5 z’inzungu. Uyu muhinzi anafite ikigo gifasha abakeneye kwihugura mu buhinzi,kigatanga na certificate.
Abashyitsi bashimye kandi banatangazwa n’ibyo babonye mu rugo rw’uyu muhinzi mworoza,bavuga ko bagiye kubihugurira abahinzi borozi bo muri Sudani,nabo bakabasha gukora ubuhinzi n’ubworozi by’umwuga.


text:
Ku bufatanye bwa Minisiteri ya Siporo n’Umuco n’Ibigo biyishamikiyeho, bubakiye inzu yo kubamo Umukecuru witwa Nyirarubazi Madeleine wo mu Murenge wa Shangi, Akagari ka Shangi Umudugudu wa Busasamana.
Nk’uko byasobanuwe na Minisitiri wa Siporo n’Umuco Madame Uwacu Julienne iyi ni gahunda bihaye nk’Abakozi ba Minisiteri n’Ibigo byayo ko buri mwaka nibura bajya bafasha umwe mu bacitsse ku icumu rya jenoside yakorewe abatutsi muri 1994 batishoboye, dore ko abenshi muri bo nta n’undi baba bareba. Mu ijambo rye kandi yanasabye aandi kwigira kuri uyu muco maze bagafashanya badategereje ak’imuhana.
Umuyobozi w’Akarere ka Nyamasheke Kamali Aimé Fabien yashimiye byimazeyo Abakozi ba Minisiteri kuba bakora ibikorwa byiza nk’ibi ndetse ko kuri iyi nshuro mu minsi 100 yo kwibuka bahisemo Akarere ka Nyamasheke.
Mu byishimo byinshi, Nyirarubazi yashimiye Perezida wa Repubulika we akesha no kuba agihumeka none akaba akomeje kumugeza kuri byinshi ashaje. Yagize ati “bana banjye munshimire Nyakubahwa Perezida wa Repubulika kuba anyubakiye nshaje. Nibura n’igihe nzaba ntakiriho, nzagenda neza kuko nzaba nzi ko nsize abuzukuru banjye ahantu hazima”.
Iyi nzu yubakiwe uyu mukecuru irimo icyumba cy’uruganiriro n’ibindi bitatu byo kuramamo, ikaba ifite igikoni n’ububiko, umusarani ndetse n’ubwogero. Ifite kandi ikigega gifata amazi ikaba inafite akarima k’imboga.
Usibye iyi nzu, na none aba bakozozi bashyize hamwe, boroje imiryango icumi muri gahundaya Girinka banatanga ibiribwa ku miryango icumi.
Nyirarubazi yashimishijwe no gukanda ku gikuta bikaka
yatumye Minisitiri kumushimirira Perezida wa Repubulika


text:
Kuwa mbere tariki ya 19 gashyantare 2018 ni bwo TV na Radio one byabagejejeho inkuru y’abahinzi bo mu murenge wa Byumba mu karere ka Gicumbi bibumbiye muri koperative KOTEMOGI ihinga ibirayi, ibigori n’ibishyimbo, bavugaga ko mu mwaka wa 2015 minisiteri y’ubuhinzi n’ubworozi(MINAGRI) yabahaye ikigega cyangwa ubuhunikiro gusa nyuma bakaza kubwamburwa na kompanyi ya EAX ku mabwiriza ya Minisiteri y’ubuhinzi n’ubworozi(MINAGRI) bigatuma babura aho bahunika imyaka yabo.
Aba bahinzi basaga 1000 bavuga ko kuri ubu iyi kompanyi ku bufatanye na minisiteri y’ubuhinzi n’ubworozi, by’umwihariko n’akarere ka Gicumbi basubijwe ubu buhunikiro kugira ngo bashyiremo imyaka yabo kuko mbere yari yatangiye kwangirikira hanze kandi hakiri n’iyindi ikiri mu mirima itarasarurwa.
Aba bahinzi basaba ko mu gihe minisiteri y’ubuhinzi n’ubworozi ibageneye imfashanyo cyangwa inkunga runaka urugero nk’iki kigega yari yabaye ibinyujije mu mushinga wayo LWH, nyuma bikaba ngombwa ko iyo nkunga ihabwaho n’abandi, yajya ibibamenyesha mbere kugira ngo hakumirwe amakimbirane n’igihombo bishobora kugera ku bahinzi.


text:
Hagiye kwimurwa ingo ibihumbi 205 zizatuzwa mu midugudu y’icyitegererezo
Ikigo cy’Igihugu gishinzwe imiturire (RHA) kirateganya ko mu myaka irindwi iri imbere mu gihugu hose hazimurwa ingo ibihumbi 205 zizatuzwa mu midugudu y’icyitegererezo.
Ku ikubitiro mu 2018-2019 hakazubakwa umudugudu w’icyitegererezo ‘IDP Model Village’ mu Murenge umwe buri karere kazahitamo. Mu myaka izakurikiraho kugeza mu mwaka wa 2024 hazubakwa imidugudu y’icyitegererezo mu Mirenge yose yo mu Rwanda.
Uturere two mu cyaro dusabwa gushaka ubuso bungana na hegitare 5 buzubakwaho iyo midugudu izubakwamo inzu zigerekeranye enye muri imwe za zizwi nka ‘4 in one.’
N’aho mu turere tw’Umujyi wa Kigali,basabwa gutanga ubutaka bufite ubuso bwa hegitare ebyiri, kuko mu mujyi byagorana kubona hegitari eshanu nazo zikazubakwa zigerekeranye,aho inzu umunani zizajya zubakwa mu nzu imwe zizwi nka ‘8 in 1.’
Minisitiri w’ibikorwa remezo Hon.James Musoni, avuga ko izo nzu zizubakwa zizatuzwamo abaturage batuye batatanye n’abatuye mu manegeka, kugira ngo batuzwe neza. Avuga ko hazanashyirwa imbaraga mu kubaka ubwiherero rusange.
Yagize ati “Turifuza u Rwanda ruteye imbere rufite abaturage badatuye mu manegeka. Tugiye kubaka imidugudu myinshi y’icyitegererezo, tuzashyira kandi imbaraga mu kubaka ubwiherero rusange aho bukenewe hose mu rwego rwo kubungabunga isuku.”
Mpayimana Protais,umukozi ushinzwe imiturire muri Rwanda Housing Authority avuga ko mu myaka irindwi hazimurwa ingo ibihumbi 205 zizatuzwa mu midugudu y’icyitegererezo
Ati “Ku bufatanye na Leta hateganijwe kuzimura ingo ibihumbi 205 zizatuzwa mu midugudu y’icyitegererezo mu gihugu, n’aho muri 2018-2019 hazimurwa ingo ibihumbi 36 zizatuzwa mu midugudu y’icyitegererezo .”
Mu mwaka ushize wa 2016-2017 himuwe abaturage hafi ibihumbi 31. Uyu mwaka wa 2017-2018 hazimurwa abaturage ibihumbi 22, n’aho mu mwaka wa 2018-2019 hakazimurwa abaturage ibihumbi hafi 36.
Ibyo byagaragarijwe mu nama y’igenamigambi yahuje Minisiteri y’Ubutegetsi bw’igihugu (MINALOC), ikigo cy’igihugu gishinzwe iterambere ry’inzego z’ibanze (LODA)n’ikigo gishinzwe imiturire (Rwanda Housing Authority).
Dukurikire ukanda kuri Like
Ibitekerezo ( 1 )
ibi twifuzaga ko byigwa neza kuko hari aho biri kugenda bigaragara ko iriya midugudu iri kongera ubukene mugiye bari kujya gutuza abantu kure y’amasambu yabo.


text:
Chers Netters,
Ni byiza kuba Kayijamahe azajye iyi thème muri iki gihe, kuko iki kintu kiswe kwibuka ndagirango cyabaye ikibazo cya Politiki kuruta uko kiba ikibazo cyo kurengera no guha agaciro abazize génocide. Niyo mpamvu ngira nti aborder un sujet pareil demanderait en premier lieu d’éclairer la connotation politique qu’a toujours revêtu ce devoir de mémoire, pour dire qu’aussi longtemps que c’est le FPR qui détient le rênes du puvoir, il serait erroné de croire pouvoir instaurer une mémoire collective et impartiale, car le génocide des tutsi est le fondement même du pouvoir du FPR. Kwibiwra ko iyo mémoire ushobora kuyitangiza mu Rwanda muri iki gihe turimo, ntaho wafashe ingamba zo guhindura ubutegetsi buri mu gihugu ubu ngubu, ndagira nti byahinduka amagambo uko bisanzwe, kandi n’imyaka ijana yazashira ariko uko biteye. Ikibyerekana cya mbere, ni uko ijambo Genoside nk’uko abaganiriye bose babashije kuritangira délimitation kuri 1994, nagira nti mukure y’amaso, kuko selon le FPR, le Génocide c’est plus que 94, umpinyuza aha abyerekane.
Ndagira ngo twumvikane ku kintu ko kuva ingoma ya cyami yavanwaho mu Rwanda hagatangira Repubulika, ndetse twigiye imbere gato tukageza kuri Revolusiyo ya rubanda ya 1959, aho niho FPR itangirira ubwayo kubona Génocide. Ni ukuvuga ko ku bwa FPR, kuvanaho ubutegetsi bwihariwe n’ubwoko bumwe bw’abatutsi, ibyo bisobonura gutangira génocide. Kurwanya ubutegetsi bwihariwe n’ubwoko bumwe bw’abatutsi, ibyo byitwa kugira ingengabitekerezo ya Génocide. Génocide ya 1994 yibukwa rero, ntisobanura gusa abatutsi bishwe 1994, ahubwo isobanura kwibuka igikorwa kibi mu maso ya FPR cyo kuvanaho ubutegetsi bwihariwe n’abatutsi. Gufata ubutegetsi kw’ishyaka FPR, bikaba bisobanura guhagarika génocide, bitari ukuvuga génocide ya 94, kuko nta n’ikigaragaza ko yahagaritswe, kuko iyo ihagarikwa ntiba yitwa génocide uko tuyizi. Guhagarika Genoside muri politiki iyoboye igihugu ubu, bisobanura kuvanaho ubutegetsi bwitwa ubwa génocide, kandi ubwo butegetsi ntibwitwa ubwa Habyarimana cyangwa ubwa Sindikubwabo, ahubwo bisobanura ubutegetsi bwose bukomoka kuri 1959!
Mushobora gutangara ijambo génocide bigaragaye ko ritavutse 1994, ahubwo guhera ku ngoma ya Kayibanda ndetse Repubulika itaramara umwaka, ubutegetsi bwagiyeho bwafashwe ko bukora génocide y’abatutsi. Ibyo mu bitabo byinshi bigaragara ko Kayibanda rimwe na rimwe atasobanukirwaga n’iywo bavugaga ko ubutegetsi bushya bukora Genoside, hakaba ubwo yasubizaga mu madiskuru ye ngo « ngo murwatwita Gonoside, Genoside ni nde, nitwe cyangwa ni mwe? » Ndatekereza ko mu mumyumvire ya Kayibanda yatekerezaga ko iryo jambo ritari ryakamenyekanye ryari qualificatif kurusha uko riba substantif.
Bavuga rero ko ruto ruto arirwo rugendo, uwari ufite ijambo génocide mu mutwe azi n’icyo ashobora kurikoresha, yamwe ateza ubushyamirane bw’amoko, ibyo bikaba byaragaragaye cyane mu 1994. Byaba bitangaje abantu batabashije kubona ko gusubiranamo kw’amoko kwabaye igihe cyose igikorwa cy’ubushotoranyi no gushoza intambara zo guteza umwiryane. Kugeza ubwo byabaye akamenyero mu baturage, ko gutera kw’abari bakomeye ku butegetsi bwa kera bwari bwihariwe n’abatutsi, igihe cyose bigomba gukurikirwa no gutoteza abatutsi. Nkeka ko ubutegetsi bwamwe bukumira icyo gitekerezo cyo gushaka gutoteza abatutsi ngo ni uko bene wabo bari hanze bakomeye ku bya kera bashaka kugarura ubwikanyize bw’ubutegetsi bushingiye ku batutsi. Ndavuga ibyo nibura ku babyirutse ku ngoma ya Habyarimana twabayemo, gusubiranamo kw’amoko ni ikintu cyari kibujijwe no mu mategeko no muri animation bigashimangirwa.
Ikibazo rero si ukwibuka abazize Génocide, sinacyo guhangayikishije ubutegetsi buriho, ahubwo ikibuhangayikishije ni uburyo umupango wo kuva kera wo kwitwaza Génocide kugirango upyinagaze abaturage basigaye mu butegetsi bw’igitugu, uwo mupango wagerwaho.
Ku badakunze gufata akanya ko kubitekerezaho cyane, ni ukwibuka ko ijambo génocide iyo ryemewe n’amategeko mpuzamahanga ko ryakorewe aba n’aba, bafite avantage bagenerwa na communauté internationale binyuze mu mategeko, kandi ibihugu byose bikaba bigomba kuyubahiriza. Ni ukuvuga ngo niba Génocide y’abayahudi yemejwe, ibnihugu byose by’isi bigomba kugira devoir d’assistance et de mémoire bigenera abayikorewe, kandi politiquement bagahabwa priorité muri byinshi. Génocide rero yabaye l’origine d’un coup de chance, ku banyarwanda bari hanze bamwe batekereza gusubiza mu Rwanda ubutegetsi bw’ubwikanyize. N’ikimenyimenyi, ni uko gushotorana kw’amoko kwagiye gutizwa umurindi n’abari barateye igihugu ku buryo bwinshi, nko kwica mu bikorwa by’iterabwoba les personnalités, kugira ngo bibyare sentiment de vengeance no gusubiranamo kw’amoko. Ikindi cyerekana ko Génocide yashakwaga n’abari barateye intambara, kwabaye kwirukana igihe cyose abanyamahanga bashakaga gutabara, babumvisha ko niba bitambitse imbere bagomba kuraswaho byanze bikunze. Ikindi kandi guhanura indege n’ubwo hari ababyirengagiza nkana, byabaye ikimenyetso kidakuka ko abateje intambara bashakaga ko abaturage basubiranamo, hanyuma Génocide ikajya mu bikorwa.
Iyo génocide rero pour les machiavels, c’est bel et bien un fondement du pouvoir et une source de revenus intarissable ku butegetsi bwayihisemo. Aha niho gushishoza bigomba kugaragarira. Kuba abahutu barishwe bazizwa ko ari abahutu, ibyo byabyae kenshi ndetse bitari mu murongo wo guhora nk’uko bivugwa. Ariko intambara y’ubutegetsi iza ihera ko uzatinyuka gupfobya Genoside imwe yonyine ari nayo shingiro ry’ubutegetsi buriho, uwo agomba gufatwa nk’umwanzi akarwanywa byaba ngombwa akicwa. Ubwo rero uzavuga ibindi, uwo azaba apfobeje Genoside, et donc arwanyije ubutegetsi. Kwibuka ko hari abahutu bishwe bizitwa igihe cyose négationnisme, kuko bisobanura kuvanaho ishingiro ry’ubutegetsi buriho. Ni ukuvuga ko abahutu bishwe ubutegetsi butayobewe ko bazize ubwoko, ariko ibyo ntibijya dans l’intérêt de l’état, d’où une guerre obligatoire contre les négationnistes, ici comprendre les opposants au pouvoir!
Aha rero byumvikane, nubona un réscapés du genocide lui même dans la luttes contre le négatonnisme( kuvuga ko habaye indi génocide uretse ikenewe yonyine….) , uzamenye ko icyo agamije atari ukurengera inyungu ze nk’uwarokotse ubwicanyi, ahubwo inyungu z’ubutegetsi bushingiye kuri Genoside.
Gushingira ubutegetsi kuri Génocide, c’est une façon moderne d’exercer le pouvoir dictatorial en basant ses moyens de coercition sur un sentiment de culpabilité chez l’adversaire. Icyo gihe uzamufasha kumva ko ibyago bimubaho kubera iubitegetsi bwawe, c’est qu’il a mérité, kubera ko catégorie y’abantu wamushyizemo ishinjwa icyaha kiba rusange kabone n’iyo cyaba cyarakozwe n’abantu bamwe. Génocide rero ni ikintu kaminuza gishobora gufasha muri uwo murongo wa politiki ishingiye kuri manipulation, nk’uko tubizi mu Rwanda, iyo politiki ikaba yaratangiye gutekerezwaho kuva aho ubutegetsi bwari bushingiye ku bwoko bumwe buhindukiye mu 1959.
Si Genocide gusa kandi muri iyo politiki igamije gutegeka abantu wifashishije manipulation, hariho n’izindi sources de revenus nyinshi kuri Leta ikora ityo, zose zishingiye mu kubyaza umusaruro akababaro k’abantu. Ntawe bikwiye gutangaza igihe cyose abategetsi batangiye no kwihenura ku banyamahanga, bavuga ko badakenye imfashanyo zabo. Kuki, kuko politiki ishingiye mu kubyaza umusaruro akaga k’abantu(intambara, amacakubiri, prisons, genocide, expositions des ossements… .) c’est une source intarissable. Kuko uzahora uyikoresha uhereye sur une loi psychologique et naturelle ko nta muntu wishimira kubona akababaro k’abandi, kuko bimwibutsa akaga ashobora kugira nawe, Bityo akaba yitegura buri gihe gutanga igishoboka cyose kugirango ibyo ntibibeho. Un machiavel wemeye guhahisha ubwo buryo, arabanza we akikuramo kimuntu na sentiments, hanyuma akabasha gukora icyo abandi badashobora nta nkomanga.(urugero: Gutaburura amagufa, kuyashyira muri musée n’ibindi…)
Ntabwo nabura kurangiza mvuga ku rugero muri iki gihe rwo kurisha akababaro k’abantu. Méthodes les machiavels bakoresha, c’est d’abord de créer une suituation insupportable mu maso y’abantu, isaba ko abaturage bose basaba ko haboneka igisubizo kihutirwa, noneho icyo gihe umunyagitugu agatanga igisubizo gituma abantu biruhutsa, ariko akagerageza kubibyaza inyungu. Urugero ni uru: Birazwi ko abaprisoniers mu Rwanda bageze aharindimuka. Agakombe k’impungure bashyizweho ku munsi kandi bakabuza abantu kubagemurira, biratuma abantu bose batakamba bati nihaboneke une solution. Iyo solution rero igomba kuboneka nayo ikaza iteye ukwayo, ngirango ku basomye ibyemezo by’inama y’amaministtri iherutse murabasha kubyumva: Gufata icyemezo cy’uko abaprisonniers bagiye kujya bahabwa ibyiryo bikoze(conserves) bikorwa na entreprises zo mu rwanda kandi biboneka muri super marché si ikindi, niko ibanga ririmo, ni uko izo entreprises zikora ibyo biryo, byanze bikunze ziri mu maboko y’abafite ubutegetsi, bazishyizeho bazi impamvu bakurikije umubare munini w’abari muri prison. Ibyo biryo, nta mategeko mpuzamahanga yo kubisuzuma, ngo hagaragazwe ko ugukorwa kwabyo gukurikije normes z’ibiribwa bigenewe kubikwa igihe kirekire. Leta izakora uko ishobye ishake imfashanyo mu muryango mpuzamahanga, ivuga ko igamije gutunga abanyururu bayo bayibanye benshi, noneho abaterankunga kubera kubabazwa n’abanyururu, ntibazabura gutanga ayo makashi. Ayo yose azagura ibiryo bikoze bitunga umunyururu, byakozwe na entreprises zo mu Rwanda ziri mu maboko y’abafite ubutegetsi. Icyo gihe ubutegetsi buzahakomerera kuko ifaranga rizinjira, umunyururu uzatungwa na bya biryo bitizewe azagumya kubaho buhoro buhoro ariko nabwo apfa uruhongohongo. Abapfa nibaba benshi hari ikibazo politique bizaba bikemuye kuko leta idashoboye kurenganura abarengana ngo batahe, hanyuma kandi Gereza zizaba zibaye nazo fonds de commerce.
Reka ndekere aho kurondogora, nari mbivanye kuri iki kibazo cyo kwibuka abantu abanyarubuga bakomeje kujujuraho, mbabwira ko kwibuka atari byo byihutirwa nko gushyiraho ubutegetsi bubereye abanyarwanda. Mushobora gusaba kwibukwa kw’aba n’aba, kabone n’iyo byakwemerwa, ku munyagitugu we ntacyo bizaba byunguye, kuko bitazamubuza gukomeza kwica urubozo abakiriho. Ikindi ni uko niba kwibuka kwawe kubangamiye inyungu ze za fonds de commerce imukomereza ubutegetsi bwe, aho nusaba kwibuka muzumvikana, ntacyo bizaba bikumariye, kandi ntibizamubuza gukomeza kwica abasigaye urubozo. Ni uko rero aho gusaba ko abahutu bibukwa, hari hakwiye gushaka uburyo ahubwo abantu bakizwa ubutegetsi bubagejeje kure, Ibyo nibishoboka, abibukwa bazibukwa kandi mu cyubahiro bitabaye ngomwa kubacururizaho. Ni igitekerezo cyanjye si ihame, aha mbyibutse.
Source: Bibliothèque universelle.
Theophile.


text:
Ubusanzwe muri iyi mirenge bahingaga imyumbati ku buso bunini ariko iza gufatwa n’indwara ya Kabore umwaka ushize,bituma abaturage bategekwa kuyirandura batangira guhinga ibigori n’indi myaka aho yari ihinze.
Abaturage bo muri iyi mirenge baganiriye na IGIHE bavuze ko imyumbati ari kimwe mu biribwa byari bitunze benshi ariko hashize umwaka wose batayibona, bagasaba inzego zishinzwe ubuhinzi ko zabafasha bakabona indi mbuto nziza.
Mukakarangwa Julienne yagize ati “ Twabuze imyumbati kandi hano iwacu dutunzwe n’ubugari kubera indwara ya Kabore yatwangirije, bituma abayobozi badutegeka kuyirandura, batwemereye imbuto itarwaye ariko twarategereje twarahebye.”
Aba baturage bavuga ko kutagira imbuto ari ikibazo kibakomereye kuko byatumye ifu y’ubugari izamura igiciro.
Mukashema Bernadette ati “Ni ikibazo kidukomereye,umwaka wose urashize nta bugari, cyeretse ababugura kandi ifu yarahenze.”
Ubwo hatangizwaga igihembwe cy’Ihinga cya mbere (saison A) mu Murenge wa Nyakabuye, Rukundo Aimable, ushinzwe ubuhinzi mu Ntara y’Uburengerazuba yavuze ko atari abo muri iyi mirenge gusa bafite iki kibazo ariko ko nyuma y’icyumweru kimwe imbuto zagombaga kuba zabonetse.
Ati “Ntabwo ari mu Bugarama gusa ni hafi mu gihugu cyose, umwaka ushize guverinoma y’u Rwanda yari yagerageje gukura imbuto hanze zizewe irazizana, ibanza guha uturere tumwe cyane cyane utwo mu Majyepfo, ubu ngubu gahunda ihari ntabwo tuzongera gutumiza imbuto hanze. Ikirimo gukorwa ni ukureba za mbuto zatanzwe aho zagiye.”
Yakomeje agira ati “Icyo nabizeza ni uko turi gukora igenzura muri iyo mirima aho batanze imbuto kugira ngo turebe izirimo uko zingana noneho babe bareba uburyo zasaranganywa.”
Uyu muyobozi yavugaga ko mu gihe cy’icyumweru kimwe abahinzi bagombaga kuba bamenyeshejwe uburyo iyo myumbati izabonekamo, kubera ko igenzura ryari rigeze ku musozo, ariko na n’ubu abaturage baracyategereje imbuto.
Umuyobozi w’Akarere wungirije ushinzwe iterambere ry’ubukungu, Kankindi Leoncie avuga ko mu bihingwa byatoranyijwe muri iki gihembwe harimo n’imyumbati.


text:
Huye: Mu kwibuka jenoside, abasenateri bahaye inka abacitse ku icumu rya jenoside batishoboye b’i Simbi
Tariki ya 8 Kamena abasenateri bashyikirije inka abacitse ku icumu batishoboye bo mu Murenge wa Simbi. Hari mu rwego rwo kwibuka jenoside yakorewe Abatutsi mu mwaka wa 1994.
Senateri Gakuba Jeanne, Visi perezida wa Sena, yabwiye abanyesimbi ko bifuje kwibuka bari kumwe na bo kugira ngo bafatanye kwibuka biyubaka. Yanabasabye kurangwa n’urukundo agira ati : « Abahawe inka muziture bagenzi banyu, nta kureba ko ari abahutu cyangwa abatutsi. Banyesimbi, mubane neza, mwirindire n’umutekano. Amacakubiri n’ivangura ntibizabarange. »
Uretse gutanga inka, i Simbi hakozwe n’igikorwa cy’umuganda cyo kubakira umupfakazi wa jenoside utishoboye ndetse no guha abana amata. Ku bw’iki gikorwa cyo guha abana amata, Senateri Gakuba yagize ati : « Uyu munsi twahaye abana amata. Namwe mugire umuco wo guha abana amata. Muzashyireho gahunda yo guca bwaki. »
Abasenateri bateganyije gutanga inka 20 i Simbi, ariko uyu munsi bari bazanye 10. Izindi ngo zizaza nyuma. Izi zaje uyu munsi zashyikirijwe Abagore 9 n’umugabo umwe bo mu Murenge wa Simbi bacitse ku icumu rya Jenoside.
Nsabimana Jean Pierre uyobora Ibuka mu Karere ka Huye yavuze ko aba bahawe inka ari abapfakazi. Igituma bahisemo cyane cyane abagore ngo : “Ni ukubera ko Abapfakazi b’abagore usanga ari bo bafite ibibazo by’ubukene cyane kurusha ab’abagabo.â€
Abahawe inka bishimiye iki gikorwa cy’abasenateri, banabashyikiriza impano babageneye bagamije kubereka ko babishimiye. Umwe muri bo witwa Akimana Bernadette yagize ati : « Mumpaye amata, mumpaye igishingwe, Imana ibahe umugisha. Muzagire amata, natwe tugire amata. »
Uwantege Espérance ni we wubakiwe. Yishimiye iki gikorwa agira ati: “ndabashimira kuba mwaratekereje kumfasha kwegera abandi, nkaba ngiye kuzegera abandi mu mudugudu. Nanjye gahunda ya Girinka yampaye inka, none abana banjye 2 nasigaranye baranywa amata, mbasha kubona n’igishingwe. Inyana yavutse ku nka nahawe yarakuze, nihaboneka ugomba kuyihabwa muzaze muyitware. »


text:
Perezida w’ u Rwanda Paul Kagame yakebuye abayobozi b’ u Rwanda birengagiza inshingano zabo bakigira ba ntibindeba abibutsa ko bakwiye gutekereza cyane kurenza abaturage bayoboye mu gushakira ibisubizo ibibazo u Rwanda rufite.
Umukuru w’ igihugu yabivuze ubwo yaganirizaga abayobozi bo mu nzego z’ ibanze bari mu mwiherero wabo kuri uyu wa Gatatu tariki 28 Werurwe 2018.
Yagize ati “Abayobozi tugomba gutekereza uko dukorera abaturage bacu. Ntabwo abayobozi baberaho kwirebaho. Iyo uri umuyobozi, kugira ngo ubeho neza n’abawe babeho neza ugomba kuba utekereza abandi uko babayeho, nuko babaho neza. Tugomba guhora dutekereza kandi dukora ku buryo budasanzwe. Dukoze nk’uko abadafite ibibazo nk’ibyacu bakora, ntabwo twaba dukora neza”.
Perezida Kagame yavuze ko hari abanyeshuri bajya bavumbura ibintu byiza mu ikoranabuhanga bakabura gikurikirana kandi ibyo bavumbuye byagombaga guteza imbere ababivumbuye, n’ igihugu.
Yavuze ko hari ubwo ajya abaza abayobozi niba wa munyeshuri wavumbuye ibintu agaca mu itangazamakuru yarakurikiranywe ngo ibyo yavumbuye bibyazwe umusaruro agasanga bose ntawakurikiranye ngo ibyavumbuwe bibyaze umusaruro.
Aha niho yagize ati “Ukabaza mu ikoranabuhanga, ukabaza mu bashinzwe uburezi uti ariko wa mwana! buri wese agatangira kuvuga ngo eeee, wa mwana nawe yabuze aho ajya kubabwira ngo naringeze kuri uru rwego nimumfashe… wajya gukurikira bakakubwira ngo hari ikigega gifasha mu ikoranabuhanga. Ninko kuba ikintu kimwe kiri hano ikindi kiri hariya hakabura umuhanda waba kuri kimwe ngo ugere ku kindi.”
Yakomeje agira ati Ukaba Minisitiri w’ uburezi uti ariko wumvise ibintu biva muri aba bana mwigisha ‘ati ubanza narabyumvise’ ubanza biba bivuze iki? Yarabyumvise cyangwa ntiyabyumvise? Ntabwo biba bisobanutse cyangwa ‘nagize ngo hari undi wabikoze’. Ibyo ni ibintu mukunze gukoresha ariko iyo mbyumvise birandwaza. Kuki atari wowe wabikoze. Niba atariwowe ushinzwe kubikora kuki utagira ubuhamya bukubwira ko byakozwe”
Yongereho ko iyo umuyobozi avuze ngo ubanza biba bisa n’ aho icyo kibazo gishakirwa igisubizo gifitwe n’ undi muntu utari we.
Yavuze ko Abanyarwanda nk’abantu, baba bafite impungenge, bibaza niba abayobozi babatekereza, niba batekereza uko ibibazo bafite byakemuka.
Ati “Ibibazo igihugu gifite twese turabizi. Hari uko natwe bitugeraho, mu buryo bumwe cyangwa ubundi. Niyo bitatugeraho, turabibona, turabyumva, turi abaturage b’iki gihugu”.
Umukuru w’ igihugu yabwiye aba bayobozi ko hari ibibazo nabo ubwabo bitera bikiyongera ku byo u Rwanda rusanganywe.
Ati “Iyo ufata ikibazo wagakemuye mu mezi atatu ukakireka kiyongera ku bibazo bindi u Rwanda rufite rutiteye. Kuba u Rwanda rudakora ku nyanja ngari ntabwo ari ikibazo twiteye ariko tugomba kugishakira igisubizo”
Uyu mwiherero watangiye kuri uyu wa 28 Werurwe uzamara iminsi ibiri. Witabiriwe n’abayobozi b’inzego z’ibanze barimo abayobozi b’uturere n’abayobozi b’imirenge. Abawitabiriye bose hamwe bagera ku gihumbi na magana atatu(1300)
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
mwazadusabiye umukuru wigihugu ko yaganira nabalimu ko hari ibibazo yakemura kdi akanabagira inama nkiyo agira abandi bayobozi iyo yaganiriye nabo? murakoze
Ni byiza. Courage Président wacu.


text:
Gisagara: Abaturage bakwiye kujya bahabwa ibisobanuro bihagije kuri gahunda zirebana n’ubutaka
Kuko byakunze kugaragara ko akenshi abaturage bagira ibibazo byo kumva neza gahunda za Leta zirebana n’ubutaka, abashinzwe ibirebana n’ikoreshwa ry’ubutaka mu nzego zitandukanye bo mu karere ka Gisagara baratangaza ko babona ari ngombwa ko abaturage bajya bahabwa ibisobanuro bihagije kuri izo gahunda zibagenewe.
Kuri uyu wambere tariki ya 31/4/2012 mu nama yahuje abahagarariye abaturage mu karere, abagoronome, bamwe mu baturage, umukozi ushinzwe imiyoborere myiza, umukozi ushinzwe ibirebana n’ubutaka mu karere, uhagarariye plate forme n’umuyobozi w’akarere wungirije ushinzwe ubukungu, hizwe ikibazo cy’ungurane z’ubutaka ku baturage bimurwa mu masambu bari batuyemo.
Muri iyi nama habanje gusobnurwa ko itegeko ryo kwimura no gutunganya umujyi rishyirwaho na njyanama y’akarere na komisiyo y’ubutaka bamaze kwemeza ko ahantu runaka hagomba gushyirwa ibikorwa by’inyungu rusange.
Ku kibazo cy’ingurane gikunze no guteza ikibazo mu baturage, hasobanuwe ko umuturage wimurwa agomba kwishyurwa mu gihe cy’amezi 4 ariko kandi nawe akaba yamaze kuva muri ubwo butaka mu gihe kitarenze amezi 3, yayarenza akavanwamo n’ubuyobozi.
Umuturage wabariwe ugomba kuva mu isambu arimo agomba kwerekana impapuro zerekana ko isambu yari iye bwite kugirango anishyurwe.
Abahagarariye abaturage bagiye berekana ibibazo bitandukanye bikunze kugaragazwa n’abaturage, harimo ibyo kubarirwa bagategereza kwishyurwa bagaheba, abandi bakavuga ko bagiye gusenyerwa batarabimenyeshejwe mbere, bikigaragara ko izi gahunda zirebana n’ubutaka zikirimo ibibazo bitandukanye muri aka karere ka Gisagara. Aba baharariye abaturage baboneyeho gusaba ubuyobozi ko kwishyura abaturage byazajya bikorerwa igihe ndetse hakongerwa inama kuri izi gahunda n’ubukangurambaga ku bijyanye no gutura mu midugudu.
Umuyobozi w’akarere wungirije ushinzwe ubukungu Bwana Hesron HATEGEKIMANA yijeje abari bitabiriye inama ko izi gahunda zigiye kujya zihutishwa, nawe kandi abasaba ko bongera ubukangurambaga n’inama bagirana n’abaturage.
Bwana Hesron yasabye aba bayobozi ko bakumvisha abaturage agaciro ko kuva mu bikombe bagiye batuyemo bakajya mu midugudu aho bazasanga ibikorwa by’iterambere nabo bakazamuka bakareka guhera mu mibande.
Yagize ati “Uyu muriro w’amashanyarazi n’amazi turimo kugenda tuzana bizaba bimaze iki niba utazamurikira abatuye mu bikombe? Ese bo bazagerwaho n’iri terambere bate nibadatera intambwe ngo barisange?â€


text:
Ibi byanteye kwibaza aho abayapolitike b’abanyarwanda – abazwi ngo kw’izina ry’inararibonye – aho baba nkahabura n’icyo bakora, mu gihe batumva ko ari inshingano yabo y’ibanze kubanza gusobanurira urubyiruko rw’abanyarwanda amwe mu mateka y’ukuri kandi y’ingenzi yababera umusingi wo gutangiraho intambara y’inkundura yo guharanira imihindukirire myiza y’ubutegetsi bw’igihugu cyacu. Bashobora kuba ahari batibuka ko inzu n’ubwo yaba yubatse mu mugi mwiza gute, inasizwe amarangi meza gute ntacyo byayimarira iyo haje imvura n’umuyaga by’inkundura. Umusingi yubatseho niwo uyitera guhangana n’iyo mvura n’umuyaga.
Nyamara icyantangaje ni uko abanyapolitike hafi ya bose, abahagarariye amashyaka atavuga rumwe n’ubutegetsi, abayobozi b’igihugu cy’uRwanda, abahagarariye imiryango yigenga iyo uteze amatwi Discours zabo hafi ya bose ntawe ujya arangiza ijambo rye atavuze uruhare nanjye nemera ntashidikanya rw’urubyiruko mu mihindukirire y’imiyoborere y’igihugu, ariko wajya kureba umusanzu baruha ukawubura ukibaza uti mbese ibintu bipfira he?
1. Ese mu by’ukuri amateka nyakuri y’u Rwanda ni ayahe ko abanyapolitike bose batayavugaho rumwe kandi niba ari ay’igihugu kimwe yakagombye kuba amwe?
2. Ese kugeza ubu mu by’ukuri ni izihe ntwari z’abanyapolitike b’u Rwanda urubyiruko rwafataho ikitegererezo cyangwa rwakwigana?
3. Ese ni iyihe mpamvu abahutu n’abatutsi batavuga amateka kimwe?
4. Ni iyihe mpamvu abanyepolitike b’u Rwanda badahuza imbaraga mu gihe bose bavuga ko bafite umugambi umwe wo gukuraho ubutegetsi bujujubije rubanda.
2. Ibyiza ni ugufatanya se cyangwa ibyiza ni ukurugenda uri nyamwigendaho?
3. Niba se ibyiza ari uko twese turujyanamo dufatanije bipfira he ngo duhuze umugambi?
4. Byaba se ari iby’ingenzi ko ya Rukokoma twabwiwe ko ariyo izakemura ibibazo abanyarwanda bafite, twabanza kuyigerageza muri aya mashyaka ya opozisiyo, maze yagira icyo itugezaho tukazabona uko twagenda tuyikangurira abandi banyarwanda, ariko tubereka natwe icyo yatugejejeho?
5. Ubundi se koko tutabeshyanye, abahutu n’abatutsi bapfa iki?
6. Tubyemeze kandi duce akarongo ko abahutu n’abatutsi batazapfa bicaranye ngo babwizanye ukuri ntawe uri kwicinya icyara ko ari kuryarya mugenzi we?
Ni ukuri usibye ko abanyarwanda tuzi kuryaryana, umuntu akakubeshya nawe ukamwereka ko ubyemeye, noneho akagenda yishimye cyane ati sha ndakubeshye ko bavuga ngwiki, ati sha uziko bariya bantu nta bwenge bagira koko uziko abyemeye koko! Undi nawe wagaragaje ko yabeshywe akemera agasigara amuvumira ku gahera ati bariya nabo yewe, buriya rero azi ngo ndabyemeye; ati ariko ntibigiz’abanyabwenge we! askyi ga we puu genda uzabeshye abandi!
Ibi rero byanyibukije umugani w’umugabo umwe, ngo wagiye guhaha, kuko kera ngo wajyanaga ibyo wejeje noneho bakakuguranira n’ushaka nawe ibyo atejeje. Noneho ngo umunsi umwe umugabo RUDATEBWA ngo yarafite amasaka ashaka uwo bagurana akamuha inyama. Ariko kuko ngo yarazi uburyarya, ngo afata uruboho rwe (umufuka) ashyira udusaka duke tuzima ku ruhande rumwe ahandi hose ahashira imishishi y’amasaka noneho aragenda ajya kuguranisha.
Mu yindi ntara naho cyangwa ikindi gihugu, naho haturuka umugabo witwaga RUTEBURANYI nawe aza ashaka uwo yaha inyama nawe akeneye uwamuguranira akamuha amasaka. Nawe rero ngo yarazi ko ariwe wenyine uzi kuryarya nawe atekera amagufa ku ruhande rundi ahashyira utunyama duke, arangije nawe ntiyatinya inzira ayihata ibirenge, ntiyibaza niyo mvune yose y’urugendo ari gukora agiye kubeshya gusa.
Ngo bazagere rero i Nyagasambu ndavuga aho isoko ryaremeraga, ba bagabo bombi barashyira barahura barasuhuzanya dore ko batari baziranye, baraganira iby’amagenzi yabo. Umwe ati njye nturuka ibunaka naje nshaka uwampa inyama nkamuha amasaka. eeh RUTEBURANYI ati yego ye ati nitwe duhirwa nanjye nashakaga uwanguranira akampa amasaka nanjye nkamuha inyama.
Ati ibintu ni amahire, kandi byari byikoze koko ga, ubwo Rudatebwa wibwiraga ko ari umuhanga mu kubeshya kurusha abandi, abwira mugenzi we mu buryarya bwinshi buvanze n’ubwenge ati: abantu baguranisha aha ndabazi hari ubwo bataba inyangamugayo, wabanza ukanyereka ngashira amakenga ko ari inyama koko, mugenzi we ati ibyo nabyo atoborera ku ruhago rwe harya yashize utunyamanyama aramwereka mugenzi we ati nuko ni byiza, kugirango nanjye wizere ko nguhaye amasaka koko nawe apfumura hahandi yari yashize udusaka tuzima aramwereka. Arangije Ruteburanyi ati ni uko ni uko, ni byiza.
Maze kubw’amahirwe kuko impago cyangwa imifuka yanganaga Ruteburanyi yatekerezaga ko mu gucuranura biri bumugore tu, na mugenzi we mu mutima bikaba uko noneho Rudatebwa ati ese wareka tukagurana n’impago ko ndeba zinangana zose ra, Ruteberanyi ku mutima ati si aho unkuye, nuko baragurana buri wese afata inzira iboneza aho yaje aturutse. Umwe akagenda avuga ku mutima ati sha nkweretse ko aba…….. tudakina undi nawe ku mutima ati wambonye ariko? n’ubutaha ntuzongere burya twe aba…….. ntidukina.
Abamaze kugwa muri uyu mukino nabo ni benshi batarageza niyo mishishi n’amagufa mu rugo. Utazi iby’uyu mukino yabaza ba Rudasingwa, ba Karegeya n’abandi banyarwanda bagenzi bacu dukunda, birukanywe kw’iriba na bagenzi babo bafatanije gufukura, inkomere zaguye muri uyu mukino (game) ntigira ingano, abayipfiriyemo sinababara – UBUHENDANYI gusa – kandi hari n’abandi benshi na n’ubu bakiri muri uwo mukino (jeu) usibye ko bahinduye uniforme y’ikipe ariko iyo urebye usanga umukino ari wawundi.
Njye ndasanga ikibazo ari aha kiri. Kandi utera uburezi arabwibanza reka tubanzirize hano muri Opozisiyo zo hanze nibitunanira twicecekere tureke kongera guhenda abanyarwanda kuko bake bo hanze niba bitunaniye kwishyira hamwe no kwiyunga ubwacu kandi turi mu kibazo kimwe, tuzabasha dute guhuza benshi bo mu gihugu imbere.
Niba abantu bari muri situation imwe tudashoboye guhangana n’iki kibazo twebwe ubwacu, tuzabasha dute gukemura ibibazo by’ingutu Leta y’agatsiko yasize? Aho tuzabasha kubibonera umuti? Natwe ibyacu byari byaratunaniye?
Mu nzozi zanjye ndifuza kubona Simeon na Kayumba Nyamwasa hari icyo bumvikanyeho, bagahaguruka bapfunditse amasezerano;
Sinshaka kongera kumva amarira ya Twagiramungu arira ko bamuhekesheje imishishi y’amasaka kandi yarishakiraga inyama;
Ndashaka kumva Rudasingwa yemerera Baziruwiha ko nawe ari umuntu nkawe, akamumara impungenge;
Ndashaka kubona abasore b’abahutu n’abatutsi bicaranye bavugana ukuri nta mbereka bataryaryana;
Nshaka kumva tuvuga amateka amwe.
Ndambiwe kubona abahutu bemera byose n’ubabeshye babibona;
Sinshaka kumva abahutu bavuga ko indwara yo kuryarya ku batutsi ari icyorezo cyabokamye kidateze gukira;
Ndashaka kumva muvuga ko abantu bose bareshya;
Mfite inzozi muri njye zo kuzabona umwana wa Rudasingwa na Kayumba na Kagame na Cyiza na Habyarimana bicaranye ku meza amwe bakorera igihugu cyababyaye kimwe, buri wese yiyumvamo Ishema ry’uwo ari we.
Ninjye nawe kugira ngo ibi bigerweho ariko birasaba abantu badatekera imishishi mu mwanya w’amasaka.
Uru rugamba rurasaba abantu baguranisha inyama za nyazo nta kwikoreza bagenzi banyu amagufa bakayararana inzara.
Nahita nsaba ko byibuze abayobozi b’amashyaka bakicara ahantu hamwe bakatwigira ibi bibazo bikurikira:
2. Uburyo amashyaka yose yahuza imbaraga mu guhindura ibintu.
3. Uko ubutegetsi bwazasaranganywa ibintu bihindutse hagati y’amoko n’amashyaka.
4. Uko ikibazo cy’abanyarwanda bashinjwa/bakekwaho ibyaha ariko bakaba bakomeje gutanga umusanzu wabo mu gufasha abanyarwanda mu mihindukirire myiza y’igihugu cyazakemurwa.
5. Uko ikibazo cy’amoko twagihindurira isura mbi cyahawe tukagiha isura nziza n’umumaro cyagirira abanyarwanda tukakibyaza umusaruro.
6. Ubwubahane bw’amoko: aha hakubiyemo inyito nyinshi zambura agaciro abantu hakurikijwe amoko, ko bamwe nta bwenge bagira nk’abandi ko bamwe ari indyarya hamwe n’ibindi byinshi tuziranyeho.
7. Gushyiraho amategeko y’agateganyo yafasha ihuriro rya opozisiyo kugera ku ntego twazaba twiyemeje kugeraho.
8. Gutegura amatora y’abayobozi bayobora iryo huriro rya opozisiyo ryakorwa nabari muri komite nyobozi z’amashyaka. Kwiga no ku bindi bibazo babona ko ari ngombwa byumvikanweho.
Ibi ni bike mu bibazo byinshi mpora nibaza kandi ntekereza ko atari njye njyenyine. Kandi niba bitabonewe umuti, tuzahora tugenda ariko usange twagarutse aho twahagurukiye, duhore tuzenguruka nka kumwe kw’abisirayeli mu butayu imyaka ishire. aho twakagenze ukwezi tuhagende imyaka itanu.
Banyarwanda mwe ninde utabona ko ubutegetsi bw’Inkotanyi ziyobowe na Kagame bumaze gutera abanyarwanda bose iseseme?
Uwagize amahirwe yo kumva umwe mu bapolisi wanze kujyanwa muri M23 agahungira muri Uganda mw’ijambo rye biragaragara ko abanyarwanda twese tumaze kurambirwa aho umuntu asigaye yifuza ko gusa abanyarwanda bamenya ukuri, ku biri kuba bashaka bakamwica ariko we akumva yaba aruhutse. Nimwumve ukuntu abanyarwanda basonzeye UKURI, nimwumve uko abanyarwanda basonzeye AMAHORO.
Murumva ko ari twe turi gutinza abanyarwanda. Ahubwo abanyarwanda bakomeje gupfa ubu bari ku gahanga kacu, kubera uburangare n’imikino ya giswa ikomeje kuturanga twe abiyise ko twahagurukiye kurengera abanyarwanda.
Ikindi mukwiye kumenya ni uko ndetse n’abo mwibwira ko bari mu butegetsi imbere burya baburimo bataburimo. Bahanze amaso abahaguruka gato bagakora akantu maze ukareba uko duhuza umugambi nabo. Twe icyo twabuze ni ukwishyira hamwe gusa, naho buriya bunegenege bw’ubutegetsi kubuhirika ntibizatwara n’amasegonda. Nitwe twitinza gusa.
Ninde wundi washyigikira ibi bitekerezo? cyangwa se uwabinenga akazana ibye byubaka?
Icyampa twese tukabyumva kimwe maze bikaba intangiriro yo kwimuka tukagera ku yindi ntera mbona ko yadufasha kugera ku byo turwanira vuba, bitabaye ibyo, n’ishyaka ryafata igihugu none ibi bibazo navuze wenda hamwe n’ibindi ntavuze ntibizabura kugaruka, usange na none umwiryane urakomeje, usange duhungiye imbeho mu ruzi.
Ernest Senga
Urubyiruko ku Ijwi Rya Rubanda.
bimemarc@yahoo.com.


text:
Mu muco Nyarwanda habamo urusobe rw’imihango abantu basigiwe na basekuruza. Aha ni ho usanga imigenzo imwe n’imwe ijyanye n’imibereho rusange, kuri ubu isigaye ikorwa na bake.
Muri iyo mihango twavuga Umuhuro, gutinyisha, kwita izina n’iyindi.
Ingeri zitandukanye z’abanyarwanda baganiriye na IGIHE, bamwe muri bo bemeza ko iyi mihango igenda ikendera.
Umuhuro
Bamwe mu basheshe akanguhe bemeza ko uyu muhango usa n’uwakendereye, aho bashingira ku kuba kuri ubu imihango y’ubukwe isigaye ibera umunsi umwe.
Ngaboyamahina Damien w’imyaka 78, utuye mu Murenge wa Jabana, mu Karere ka Gasabo yagize ati “Buri bucye umukobwa agashyingirwa, urungano rwe rwajyaga kurarayo bagatarama bakamusezeraho, ba Nyirasenge na ba Nyina wabo bakamuganiriza,bamugira inama z’uko azafata umugabo we, akamwubaha, akamukuyakuya ni byo bitaga kurara umuhuro."
Yakomeje agira ati "Ubukwe bw’ubu busigaye bubera umunsi umwe, ugasanga imihango imwe n’imwe iburijwemo.”
Gutinyisha
Murumuna w’umukobwa washyingiwe, cyangwa undi mwangavu wo mu muryango we, yaramuherekezaga agiye gushyingirwa, akajya amuganiriza, akamwakirira abashyitsi, akamukorera n’utundi turimo mu gihe runaka kubera ko we yabaga agifite amasoni.
Uyu muhango uracyakorwa?
Bamwe bemeza ko hari aho uyu muhango ukorwa, abandi bakavuga ko utagikorwa kubera impamvu zitandukanye zishingiye ku iterambere rigenda ryiyongera mu Rwanda bikaba ngombwa ko hari imwe mu migenzo ya Kinyarwanda itagihabwa agaciro.
Umwe mu bo twaganiriye utifuje ko dutangaza amazina ye yagize ati “Kuri ubu umuntu asigaye atinyishwa n’umukozi wo mu rugo, ikindi kandi amasoni y’aba kera ntakibaho kubera ko hari igihe umuntu ashyingirwa yari asanzwe amenyeranye n’umugabo we.”
Kwita izina
Nyuma y’iminsi umunani umwana avutse, ababyeyi be batumiraga abana bo mu baturanyi, inshuti, n’abavandimwe, bakabagaburira ibiryo bya Kinyarwanda birimo umutsima w’amasaka, hanyuma bakita umwana izina. Ku mugoroba cyangwa se mu rukerera Se w’umwana akamwita izina ry’ukuri.
Nyuma y’igihe gito umwana yiswe izina , ababyeyi, inshuti n’abavandimwe bazaga guhemba ababyeyi, ariko kandi ntibaziraga umunsi umwe.
Uyu muhango usa n’utangiye gukendera, nk’uko bamwe mu baganiriye na IGIHE babyemeza.
Umubyeyi utuye mu Karere ka Kicukiro yagize ati «Mfite abana batatu ariko nta n’umwe twari twakorera uwo muhango. Njye n’umugabo wanjye tujya kubyara twararangije kwita umwana izina. Sindahembwa na rimwe kubera ko umugabo wanjye nanjye nta babyeyi tugira. »
RALC iti’Abanyarwanda bakwiye kugaruka ku isoko’
Mu kiganiro yagiranye na IGIHE, Umunyamabanga Nshingwabikorwa w’Inteko Nyarwanda y’Ururimi n’Umuco (RALC), Dr Vuningoma James, yavuze ko abakiri bato bakwiye kwigishwa imihango y’imibereho y’abanyarwanda.
Yagize ati “Hari imihango imwe n’imwe igenda ihindura isura, ugereranyije n’uburyo yakorwaga mu gihe cyo hambere. Kwita umwana izina ntibikiri umuhango nka mbere basigaye bamubatirisha, ubona ko bigenda bihindura isura bijyana n’igihe tugezemo. Ariko niba mwarakurikiye Rwanda Day [y’uyu mwaka],abanyarwanda basobanuriwe byinshi ku mihango ndetse n’umuco. Ibi kandi bizakomeza no mu Rwanda, Itorero Urukerereza naryo hari umukino ryakinnye rigaragaza imihango imwe n’imwe ya Kinyarwanda.”
Dr Vuningoma akomeza avuga ko abanyarwanda bakwiye kugaruka ku isoko bagasigasira ibibaranga bibaha kuba abo bari bo.


text:
Lucky yakoreye Radio Isango Star na City Radio mu biganiro by’imyidagaduro mu gice cy’abahanzi n’umuziki. Yaje kwimukira kuri Lemigo TV [isigaye yitwa Royal TV] mu mwaka wa 2014 ari naho akorera kugeza ubu.
Lucky na Murekatete Divine basezeranye kuri uyu wa Gatandatu tariki ya 15 Ukwakira 2016 mu idini rya Islam. Ibirori byo kwishimira isezerano ry’aba bombi byabereye ku Kicukiro ruguru y’ibiro by’Akarere. Byitabiriwe na benshi mu bahanzi n’abantu b’ibyamamare bazwi mu Rwanda barimo Ziggy 55 wari Parrain, Uncle Austin, Anita Pendo, Bruce Melody, Hope Irakoze, Dream Boyz, Christopher, Active, Mavenge n’abandi benshi.
Mu kiganiro na IGIHE, Lucky yavuze ko mu byo yakundiye mugore we kuva ku munsi wa mbere bamenyaniyeho kugeza ubu, harimo kuba akunda akazi, gutanga inama no kumvira.
Ati “Mu byo namukundiye icya mbere buriya uyu mugore akunda akazi, afata imyanzuro myiza kandi ntayiveho, akunda kungira inama cyane akanyereka ikimfitiye akamaro akananshishikariza kwanga ikibi.”
Lucky na Divine bahuriye hafi y’ahakorera City Radio mu Mujyi wa Kigali rwagati muri 2011, icyo gihe ngo mu byatumye batangira kuvugana ngo ni uko uyu mukobwa yakundaga gucyaha Lucky iyo yamubonaga avuye gusheta[betting].
Ngo yahoraga abwira Lucky ko gusheta amafaranga nta nyungu igaragara byazamugezaho ahubwo ko icyiza ari uko yajya yizigamira binyuze mu buryo bwiza ndetse amafaranga akayabyaza umusaruro.
Umunsi wa mbere bacyinjira mu rugo rwabo rushya, Lucky ngo yabwiye umugeni we ko ‘bakwiye gukomeza gukundana iteka birinda gutera agahinda imiryango yabo yishimiye isezerano bagiranye’.
Ati “Namubwiye ko dukwiye kwirinda icyatuma abantu baje kureba ubukwe bwacu bababara, twateranyije imiryango tuyibwira ko tugiye kubana burundu, ejobundi rero tugaruka tukavuga ko twatandukanye byaba ari bibi cyane. Namubwiye ko tuzakundana kugeza ku iherezo.”


text:
Bidatinze, Minisitiri w’Intebe, Anastase Murekezi yatangiye kuvuga uko uturere twahiganye mu kwesa imihigo, ku isonga haseruka Gasabo n’amanota 81.6%.
Aka karere katunguye benshi kuva ku mwanya wa 28 mu mwaka wa 2013/2014, n’uwa 8 mu mwaka wa 2014/2015 kakagera ku mwanya wa Mbere mu mwaka wa 2015/2016.
Umuyobozi w’Akarere ka Gasabo, Stephen Rwamurangwa, avuga ko ibanga ryatumye bagera kuri iyi ntambwe bagahigika uturere twose, ari imikoranire y’inzego no guha ijambo abaturage mu bibakorerwa.
Yagize ati “Gufatanya kw’inzego nibyo bituma abantu bashobora kugera ku mihigo biyemeje, ikibazo gikomeye tugomba guhora twitaho ni uko inzego zigomba gukorana cyane cyane iz’Akarere kugera hasi ku mudugudu ndetse n’izindi nzego.”
Meya Rwamurangwa yongeraho ko iki gihembo ari ikimenyetso cy’uko abaturage batangiye kwiyumva mu Karere kabo kandi bazakomeza kubiharanira.
Ati “Ikindi ni ugukomeza kwimika uruhare rw’abaturage mu bibakorerwa, mu mihigo kuko icyagiye kitugora cyane ni uko abaturage bumva ubuyobozi. Iki ni ikimenyetso cy’uko abaturage batangiye kumva neza, kwiyumva mu karere no mu buyobozi bwabo.”
Gasabo ntiyiteguye kurekura ikamba
Akarere ka Ngoma ni kamwe mu turere twasubiye inyuma cyane kagera ku mwanya wa 19 kavuye kuwa kabiri. Meya Rwamurangwa avuga ko nubwo ari amarushanwa yo kwesa imihigo batiteguye kurekura igikombe.
Yagize ati “Tugiye gukora ibishoboka byose muri kwa gufatanya, gushaka ibisubizo bitandukanye byunganira ingengo y’imari tuba dufite kugira ngo uyu mwanya tutazawusubiraho inyuma cyangwa se tuwukomereho.”
Imikoranire myiza y’inzego ni kimwe mu byagarutsweho na Minisitiri w’Intebe, Murekezi nk’imwe mu ntwaro ikomeye yo kugeza ku baturage iterambere binyuze mu mihigo.
Yagize ati “Iyo urebye ahantu nyobozi yumvikana na njyanama, ikayobora neza abakozi, abafatanyabikorwa bakaza nyobozi ikabinjiza muri za gahunda y’imihigo, usanga ishyirwa mu bikorwa neza amanota akaba menshi.”
Mu mpanuro Perezida Kagame yatanze kuri uriya munsi, yagarutse ku mikoranire y’abayobozi no kumenya ko gutwara igikombe bisobanuye guhindura ubuzima bw’abaturage.
Uturere dutanu twa mbere ni Gasabo, Gicumbi, Huye, Rusizi, Nyamagabe. Uturere twa Kayonza, Gakenke, Nyagatare, Rutsiro, Musanze twaje mu myanya itanu ya nyuma.
Intara y’Amajyepfo ifite uturere dutanu mu icumi twa mbere, naho Uburengerazuba bukagira uturere tune mu icumi twa nyuma.


text:
Kwesa imihigo nibyo bifasha abantu kuba intwari
Ayo magambo yagarutsweho n’abayobozi batandukanye b’umurenge wa Runda ho mu karere ka Kamonyi, mu birori byo kwizihiza umunsi w’intwari wabaye tariki ya 1 Gashyantare,2012 ukaba wabereye More...
Abana iyo barinzwe ihohoterwa bakura neza bakaba bazima-Kanamugire
kimwe n’ahandi mu Rwanda, mu murenge wa Kigina mu karere ka Kirehe bizihije umunsi w’intwari, umunsi waranzwe nubutumwa butandukanye bwatanzwe n’abayobozi ndetse no mu ndirimbo. Nkuko Claver More...
Ibikorwa by’ubutwari bigaragarira ahantu henshi
Bamwe mu baturage bo mu karere ka Burera baratangaza ko ubutwari bugaragarira mu bikorwa bitandukanye mu byiciro byinshi by’abantu. Zaraduhaye Joseph umuyobozi wungirije w’akarere ka Burera ushinzwe More...
“Buri wese afite inshingano yo gusigasira ibikorwa by’intwari z’u Rwandaâ€- Mugabo John
Umuyobozi w’akarere ka Kayonza Mugabo John yasabye abaturage bo muri aka karere n’abanyarwanda muri rusange gukora uko bashoboye kugira ngo basigasire ibikorwa by’intwari z’u Rwanda. Mugabo More...


text:
Musirimu Moise , Umuyobozi w’ikigo cy’ishuri ryisumbuye rya Rubengera, riherereye mu kagari ka Gisanze umurenge wa Rubengera akarere ka Karongi mu Ntara y’Uburengerazuba ari mu maboko ya Polisi akurikiranyweho guhana mu buryo bukomeye abanyeshuri b’iri shuri abereye umuyobozi. Kuri ubu bamwe muri aba banyeshuri bakaba barababaye cyane aho bari mu bitaro
Ibi byabaye tariki 31 Werurwe 2018, aho bivugwa ko aba banyeshuri bari bakoze amakosa ariko uyu muyobozi yajya kubahana akabikora mu buryo buteye ubwoba aho batatu bahise bajyanwa mu bitaro
Polisi y’u Rwanda iributsa ababyeyi, abarezi (Abarimu) n’abandi bafite inshingano zo kurera, kwirinda guhana abana mu buryo bukabije kuko bibagiraho ingaruka mu mutwe ku mubiri. Irasaba kandi abanyarwanda muri rusange kudahishira umuntu wese babonye ahana umwana mu buryo bukabije cyagwa ahutaza uburenganzira bwe.
Umuvugizi wa Polisi y’u Rwanda mu Ntara y’Uburengerazuba Chief Inspector of Police (CIP) Innocent Gasasira, yavuze ko guhana abana mu buryo budasanzwe ari icyaha gihanwa n’amategeko mu Rwanda.
Yagize ati "Uburyo uyu muyobozi yahannyemo bariya banyeshuri buteye ubwoba. Ni ibihano bitahabwa ikiremwa muntu”.
CIP Gasasira yakomeje yibutsa abanyarwanda muri rusange kudahishira umuntu wese babonye afite imyitwarire nk’iyaranze Musirimu, ahubwo bakajya bihutira kubibwira ubuyobozi kugira ngo bashyikirizwe ubutabera.
Yagize ati” Turasaba ko nta muntu waceceka abonye umuntu ufite imyitarwire nk’iriya, nk’ababyeyi, abaturanyi ndetse n’abanyarwanda muri rusange, dukwiye gushyira hamwe mu kurinda no guteza imbere uburenganzira bw’abana dutangira amakuru byihuse igihetubonye uhutuza uburenganzira bwe”.
Ingingo ya 152 yo mu gitabo cy’amategeko ahana ibyaha mu Rwanda ivuga ko umuntu wese ukubita agambiriye gukomeretsa umwana cyangwa undi muntu udafite ubushobozi bwo kwirwanaho bikamugiraho ingaruka mu mutwe cyangwa ku mubiri ahanishwa igifungo kuva ku mwaka umwe (1) kugeza ku myaka itatu (3) n’ihazabu y’amafaranga y’u Rwanda kuva ku bihumbi ijana (100.000) kugeza ku bihumbi Magana atanu (500.000).


text:
Itorero ry’igihugu Urukerereza ryatumiwe mu gitaramo cy’inkera rizakorera mu Mujyi wa Bruxelles mu Bubiligi, rizataramira kuri Birmingham Palace ku itariki ya 13 Nyakanga 2018
Itorero ry’igihugu Urukerereza ryatumiwe mu gitaramo cy’inkera rizakorera mu Mujyi wa Bruxelles mu Bubiligi, rizataramira kuri Birmingham Palace ku itariki ya 13 Nyakanga 2018
Itorero ry’igihugu Urukerereza ryatumiwe mu gitaramo cy’inkera rizakorera mu Mujyi wa Bruxelles mu Bubiligi, rizataramira kuri Birmingham Palace ku itariki ya 13 Nyakanga 2018
Urukerereza ni itorero ndangamuco ry’Igihugu ryashinzwe mu mwaka wa 1974. Ntiryari rimenyerewe mu bitaramo byaryo bwite, ahanini ryitabiraga ibirori byo ku rwego rw’igihugu no gusakaza umuco w’u Rwanda mu mahanga.
Iri torero rizataramira mu Bubiligi mu gitaramo rizahuriramo n’umuhanzi Yvan Buravan na we uri mu bakora umuziki bakibyiruka ukundwa n’abatari bake muri iki gihe.
Igitaramo cyateguwe na Team Production ari nayo yatumiye aba bahanzi. Mu kiganiro n’abanyamakuru, Justin Karekezi uyobora iyi kompanyi yavuze ko kuba bagiye kwakira Urukerereza ari ishema rikomeye.
- Buravan nawe azajya mu bubiligi
Yagize ati “Twishimiye kwakira itorero ry’igihugu cy’u Rwanda mu Bubiligi, kuko ni ikintu gikomeye, ni inkingi y’umuco nyarwanda, kubabona bari hano bataramiye Abanyarwanda n’inshuti zabo ndizera ko bizanezeza benshi.”
Yongeyeho ati “Tunejejwe no kuba baratwemereye bakaza mu Bubiligi, ni ikimenyetso cy’urukundo bafitiye Abanyarwanda bahatuye kandi koko tuzabakirana urugwiro rwinshi. Si kenshi umuntu agira amahirwe yo gutaramirwa n’itorero ryo kuri ruriya rwego mu mahanga.”
Igitaramo cy’Itorero Urukerereza giteganyijwe ku itariki ya 13 Nyakanga 2018 ahitwa Birmingham Palace, 112-B muri Komine ya Anderlecht iherereye mu Murwa Mukuru w’u Bubiligi, Bruxelles. Igiciro cyo kwinjira ni 20€ ku bantu bazagura amatike mbere y’umunsi w’igitaramo nyir’izina.
- Itorero Urukerereza ritegerejwe gitaramo rizakorera mu Bubiligi
Justin Karekezi yashimiye cyane RwandAir ikomeje gutera inkunga ibijyanye n’ibi bitaramo bihuza abantu benshi mu Bubiligi no mu bindi bihugu bicumbikiye Abanyarwanda ndetse by’umwihariko ni yo muterankunga mukuru muri iki gitaramo giterejwe na benshi.
Umurerwa Solange


text:
INKURU ZAMAMAZA
Abanyarwanda bagiye kuryohereza ku Kivu muri ya gahunda ya ’Tembera u Rwanda’
Nyuma yo kuzenguruka Kigali, abanyarwanda n’abanyamahanga babyifuza bagiye kuzenguruka Rubavu muri gahunda yateguwe na RDB yiswe Tembera u Rwanda.
Tembera u Rwanda ni gahunda yashyizweho n’ikigo cy’igihugu cy’iterambere (RDB) igamije gufasha abanyarwanda n’abanyamahanga kumenya no gukunda ibyiza bitatse u Rwanda.
Kuri ubu akarere ka Rubavu ni ko gatahiwe ku itariki 17 na 18 Ukuboza 2016, aka karere gafite imiterere n’ibikorwa byihariye bigaha ubushobozi bwo kuba ahantu ho gutemberera ushaka kuruhuka no kumenya ibyiza bitatse u Rwanda.
Aha twavuga nko kuba aka karere gaturanye n’ibice bibarizwamo ingagi nko muri pariki y’Ibirunga no kuba aka karere gakora ku mupaka w’u Rwanda na Repubulika iharanira Demukarasi ya Congo.
Si ibyo gusa kuko aka karere kari mu cyanya cy’ubukerarugendo gihuza akarere ka Musanze ko mu majyaruguru unyuze ku nkombe z’ikiyaga cya Kivu no muri Pariki ya Nyungwe kandi kagahana imbibe n’akarere ka Rusizi mu majyepfo y’u Rwanda.
Amahumbezi y’ikiyaga cya Kivu atuma aha hantu ntawakwivutsa amahirwe yo kuhatemberera, aha umuntu agira amahirwe yo kujya k’umusenyi wo kumazi, akajya mu mazi akoga ndetse akajya no mu bwato akumva umunyenga wabwo utagira uko usa, ukongeraho no kwitegereza imiterere y’imisozi y’aha hantu utabona ahandi.
Muri aka karere umuntu uhari agira amahirwe yo guhumeka umwuka mwiza kandi uhagije no kubona serivise nkenerwa zose mu mujyi wa Gisenyi zituruka ku kuba aka karere kegeranye n’umujyi munini wa Goma uherereye mu burasirazuba bwa Congo.
Muri izo serivise twavugamo izo kwakira abantu neza, iza banki, ubucuruzi, serivise z’ubwikorezi n’izindi zishingiye ku kuba aha hantu hakorerwa ibikorwa byambukiranya umupaka.
Muri aka gace nubwo ari heza cyane, ushobora kuhabona amacumbi adahenze aho ayo ku rwego ruhanitse wayabona ku madorari ari hagati ya 210 na 260 ndetse n’andi aciriritse wabona ku madorari ari hagati ya 20 n’ 100
Ibikorwa byo kuruhura abantu mu mutwe no kwidagadura na byo birahari. Ibi birimo nko kurira umusozi wa Rubavu, kugenda ku magare, gutembera umujyi wa Gisenyi, kureba urwengero rw’inzoga rukuze kuruta izindi, gutwara ubwato, kuroba, kureba amashyuza, kureba icyayi, kureba urwunge rw’ishyamba rya Mukura-Gishwati, ahantu ndangamateka na ndangamuco, ibikorwa by’ubugeni n’ibindi byinshi umuntu atarondora.
Muri aka gace by’umwihariko bitewe nuko hari abaterankunga ba Tembera u Rwanda uzahasanga ibiciro bigabanyije ku buryo budasanzwe.
IBITEKEREZO
-
Mwebwe ntimushishoza ibyanditswe mupfa gusoma mu cyongereza baravuga ngo : read between the lines. Umunyamakuru yibeshye yibagirwa gushyiramo ngo " KUVA"17-18 ukuboza 2016 niho Akarere kagizwe Akarere gafite imiterere idasanzwe yo gusura!
-
Mwebwe ntimushishoza ibyanditswe mupfa gusoma mu cyongereza baravuga ngo : read between the lines. Umunyamakuru yibeshye yibagirwa gushyiramo ngo " KUVA"17-18 ukuboza 2016 niho Akarere kagizwe Akarere gafite imiterere idasanzwe yo gusura!
-
Rubavu ihana imbibi na Rusizi? None se iyi tariki yo 17-18 ukuboza 2016 ngo pariki ya Nyungwe ibaze ayo amakosa yose
-
Rubavu ihana imbibi na Rusizi? None se iyi tariki yo 17-18 ukuboza 2016 ngo pariki ya Nyungwe ibaze ayo amakosa yose
-
ngo le 17-18 ukuboza2016???None c turi muri 2016??
mwagiye mwandika inkuru zitarimo amakosa koko?


text:
Guhera tariki ya 7 Mata kugeza tariki ya 13 Mata, mu Rwanda haba ibihe byo kwibuka abazize jenoside yo mu 1994. Muri icyo gihe, habaho ibikorwa byo kwibuka, gushyingura mu cyubahiro, gusura inzibutso za Jenoside, kunamira abapfuye ndetse no kubaririra.
N’ubwo Umuryango w’Abibumbye wemeje ko ubwicanyi bwabaye mu Rwanda mu 1994 ari Jenoside y’Abanyarwanda (Génocide Rwandais), Agatsiko kishyize ku butegetsi kamaze kugarika ingogo, kabugezeho kagoreka imvugo maze gahindura inyito y’ubu bwicanyi, kabwita Jenoside yakorewe Abatutsi(Génocide Tutsi). Nta gushidikanya ko icyo abanyagatsiko bari bagamije kwari ukuyobya amahanga na Benekanyarwanda kugira ngo ibyaha byakozwe na Kagame n’Agatsiko-Sajya ke byibagirane, be kubikurikiranwaho. Agatsiko kagiraga ngo kandi kabone iturufu yo gukoresha mu guteranya Abanyarwanda kabumvisha ko bamwe ari abanzi b’abandi. Ikindi kari kagamije kwari ugushaka guhora kerekana ko ari umucunguzi w’Abatutsi, ko ndetse katariho na bo batabaho. Kashakaga kumvikanisha kandi ko nta ruhare na ruto kigeze kagira muri jenoside, haba mu kuyitegura no mu kuyishyira mu bikorwa. Ariko se koko ni ko bimeze? Ngiyi impamvu inteye kugaragaza imiterere y’Agatsiko, ingengabitekerezo y’abakagize n’uruhare rwako muri Jenoside.
1.Inkomoko y’Abanyagatsiko
Ahayinga mu myaka ya 1960, u Rwanda rwinjiye mu nkubiri y’amashyaka menshi. Amwe muri ayo mashyaka yaharaniraga ko u Rwanda rwaba Repubulika igendera ku matwara ya Demukarasi (MDR Parmehutu, APROSOMA,…). Ayandi yaharaniraga ko u Rwanda rwaguma kuyoborwa n’ingoma ya cyami (UNAR, MOMOR,…).
Ishyaka UNAR ryari rigizwe ahanini n’abagaragu bakuru b’ibwami. Aba bagaragu bakaba bari bazwiho kugira ingengabitekerezo yo kwanga Abahutu urunuka. Bavugaga ko Abatutsi ari ubwoko bwatoranyijwe n’Imana, ubwoko bw’Ibimanuka, bufite ubwenge busumba ubw’abandi, bukaba bwararemewe gutegeka. Naho Abahutu bakaba atari abantu nk’abandi, bakaba bararemewe kuba abagaragu b’Abatutsi, guhakwa, gukora imirimo y’uburetwa no gushahurwa, ibitsina byabo bikambikwa Karinga. Iyi ngengabitekerezo y’abagaragu bakuru b’ibwami ni yo yahembereye urwango rwaje kuvamo ubwicanyi bwo mu kwa cyenda 1959, bigeza n’aho mu kwa 11 insoresore za RUNAR zishatse kwica Mbonyumutwa, bikazinanira.
Ishyaka MDR Parmehutu rimaze gutsinda amatora, u Rwanda rumaze kuba Repubulika, abari abagaragu bakuru b’ibwami kimwe n’abandi bayoboke ba RUNAR bari bahuje ingengabitekerezo y’urwango, ntibabyemeye. Bahisemo guhunga igihugu kuko batemeraga gutegekwa n’abahutu bahoze ari abaja n’abagaragu babo. Bageze hanze y’u Rwanda, Abarunari bashinze umutwe w’inyeshyamba bawita INYENZI. Hashize igihe, Inyenzi zaje guhindura izina, maze zifata UNAR zirayicurika, ziyita RANU. Ariko mu by’ukuri byose ni bimwe, bisobanura kimwe, usibye ko UNAR ari mu gifaransa, naho RANU bikaba mu cyongereza.
Ubwo bari hafi gutera u Rwanda le 01/10/1990, RANU barayihinduye bayita FPR-Inkotanyikubera ko bashakaga guhisha Rubanda ko ari umutwe w’abahezanguni bashingiye ku ngengabitekerezo y’abagaragu b’ibwami banga Abahutu urunuka. Nyamara n’uwahera ku ijambo “Inkotanyi” ubwaryo ryamuhishurira byinshi kuko wari umutwe w’ingabo z’umwami Rwabugili.
Rero, birumvikana ko ntacyo bahishe, bazanye ingengabitekerezo, ingengamatwara n’ingengamikorere bya cyami, (uretse ko nta mwami witwa iryo zina bari bashyize imbere). Uyu mutwe wa FPR-Inkotanyi ni wo ubundikiye indiri y’Agatsiko-sajya. Aka gatsiko gakuriwe na Perezida Kagame ufite ububasha bwose nk'ubwo mu gihe cy'ingoma ya Cyami: umutungo w'igihugu wose yawugize uwe bwite; yica uwo yanze, agatorongeza uwo ahararutswe, agakiza uwo ashatse! Agatsiko kamukikije (Abagaragu bakuru b'ibwami) kiganjemo abasirikare bakuru baturutse i Bugande. Umurongo w’Agatsiko mu mitegekere, ntaho utaniye n’uwa RUNAR n’abagaragu bakuru b’ibwami. Kuba u Rwanda rukitwa Repubulika ni ku izina gusa, imikorere ni iya cyami; akarengane kariho icyo gihe karagarutse; amakoro,amahooro, imisoro y'urudaca....byaragarutse! Mbese u rwanda rwasubiye mbere y'umwaka w'1959 !
2.Ibitero by’Inyenzi
Revolisiyo yo mu 1959 na Leta yayiturutseho ntibyashimishije abo yavukije ubutegetsi bari biganje mu ishyaka rya UNAR. Mu nyandikoshingiro yayo, UNAR yahise yerekana ko idashaka Demukarasi mu Rwanda kuko byanze bikunze iyo Demukarasi yagombaga kugendera kuri rubanda rugufi yari igizwe ahanini n’Abahutu, UNAR yitiranyaga n’ubushyo bw’inka budashobora gutekereza no gutegeka. Abari bafite ibyo bitekerezo bibi, bicuramye, hamwe n’abandi bahunze kubera ubwoba, bageze hanze barisuganya, batangira kugaba ibitero mu Rwanda kugira ngo bongere barwigarurire ku ngufu. Ibyo bitero byahungabanyije umutekano mu Rwanda kuva mu 1961 kugera mu 1967, binatuma abaturage bahora basubiranamo bapfa amoko, aho kugira ngo biyunge baharanire Demukarasi nyayo. Ibitero by’Inyenzi biri mu byatumye Demukarasi ishingiye ku mashyaka menshi izima hagati ya 1963 na 1965 maze hagasigara ishyaka rimwe rukumbi rya MDR-Parmehutu. Nguko uko UNAR yakoreraga mu gihugu yazimye nyuma y’igitero cy’Inyenzi cyo mu Bugesera mu 1963 imaze gutakaza abayobozi bayo b’imbere mu gihugu. Ubwo hasigaye UNAR yakoreraga hanze y’igihugu, ari na yo yagiye itegura ibitero.
UNAR yo hanze yarimo amashami atatu: Irya Rukeba, iry’umwami n’irya Sebyeza.
Ishami rya Rukeba ryatangiye mu 1962 rikorera i Bujumbura ndetse no muri Zaïre (RDC).
Ishami ry’umwami ryakoreraga i Dar es Salam, i Kampala n’ i Nairobi rikaba ryarategekwaga na Kayihura, Mungarurire na Sebyeza.
Mu 1963 Sebyeza yaje gushyiraho ishami rye rikorera i Bujumbura. Mu 1964 yagiye gukorera i Kampala noneho ishami rihinduka ishyaka rya gisosiyalisiti( Parti Socialiste). Ryari rigamije kugendera kuri Repubulika inyuze mu nzira ryashakaga. Mu 1966 ryahindutse Umuryango w’Ubwiyunge bw’Abanyagihugu (Organisation pour la Réconciliation Nationale).
Amwe muri ayo mashami y’Inyenzi yaje kuvaho burundu, andi asimburwa n’andi mashyaka yageze aho abyara FPR-Inkotanyi. Amashami y’Inyenzi yagiye atera u Rwanda akomoka kuri iyo UNAR yo hanze.
Uko ibitero by’Inyenzi byakurikiranye
•Igitero cyo kuri 25 Ugushyingo 1963 : Icyo giterero cyarimo Inyenzi zigera ku 1500 zari mu Burundi, ziyobowe na Rukeba. Cyahagaritswe na Jandarumori y’i Burundi kitaragera ku mupaka w’u Rwanda.
•Igitero cyo kuri 21 Ukuboza 1963 cyahise gikurikiraho. Icyo gihe Inyenzi zafashe ikigo cy’abasirikare cy’i Gako mu Bugesera, ziza gukumirwa n’Ingabo z’igihugu (Garde Nationale) ku musozi wa Kanzenze, hafi y’ikiraro cya Nyabarongo. Ubwo Inyenzi zaratsinzwe, izidapfuye zikwira imishwaro, zisubira iyo zaturutse, nuko zicika mu Bugesera. Icyo gitero cyabyukije uburakari n’imvururu mu baturage cyane cyane muri Gikongoro, zihitana abantu b’inzirakarengane na Demukarasi irahazaharira.
•Ibitero byo muri Mutarama 1964 mu Bugesera no mu Bugarama byombi byavuye i Burundi.
•Mu Ugushyingo 1964, habaye igitero gikomeye mu Nshiri na cyo giturutse mu Burundi. Nyuma y’icyo gitero kugeza mu wa 1967 hakomeje kubaho ibiteroshuma bigeze aho birahagarara kugeza mu Ukwakira 1990.
3.Uruhare rwa Kagame muri Jenoside
N’ubwo mu bihe by’icyunamo, Kagame n’abanyagatsiko be biha kwiriza ay’ingona, ntibikuraho kuba baragize uruhare runini muri Jenoside, haba mu kuyitegura no mu kuyishyira mu bikorwa. Agatsiko kajya gutera u Rwanda mu 1990 ntikari kayobewe neza ko, uko Inyenzi zagabaga ibitero, Abanyarwanda basubiranagamo bapfa urwikekwe rushingiye ku bwoko , ibyo bigaturuka ku mpamvu y'uko Inyenzi zirwaniraga gusubizaho Ingoma Ntutsi . Agatsiko-Sajya kari kazi neza icyo kibazo , gashaka kukibyaza umusaruro ubwo kagabaga igitero cyo kuya 1/10/1990: kifuzaga ko Abanyarwanda basubiranamo kugira ngo noneho kabone uko kifatira ubutegetsi ! Byumvikane ko icyo kari gashyize imbere ari inyungu zako zonyine ! Nyamara Inyenzi-Inkotanyi zitera muri 1990 hariho imishyikirano yo kureba uko impunzi zatahuka mu mahoro; uwo mugambi Agatsiko kawuburijemo.
N’ubwo nyuma y’igitero cy’Inyenzi-Inkotanyi habayeho imishyikirano yagejeje Abanyarwanda ku isinywa ry’amasezerano y’amahoro ya Arusha kuwa 4 Kanama 1993, Kagame n’Agatsiko ke ntibanyuzwe kuko bahisemo kwica Perezida Yuvenali Habyarimana kandi bari bamwemeranyijweho mu mishyikirano. Perezida Habyarimana akaba yarapfanye mu ndege n’undi muperezida w’umuhutu Cyprien Ntaryamira w’u Burundi. Nta gushidikanya ko iki gikorwa cy’iterabwoba Agatsiko kakoze kagikomora ku ngengabitekerezo ya RUNAR n’abagaragu bakuru b’ibwami, yo kudashaka Demukarasi no kumva ko batayoborwa n’Umuhutu.
Agatsiko kajya kurasa indege ya Habyarimana ntikari kayobewe ibizakurikiraho kuko byari byarabaye akamenyero ko buri gitero cy’Inyenzi gikurikirwa n’isubiranamo ry’amoko. Rero, Kagame n’Agatsiko ke babikoze babigambiriye ahubwo bagamije kubona icyanzu bameneramo ngo bigerere ku butegetsi. Ugupfa kw’Abatutsi nta cyo kubabwiye ! N’ikimenyimenyi, Umuryango w’Abibumbye washatse gutabara ngo urengere abicwaga maze Kagame aranga !
Umwanzuro
1) Mu cyunamo, Kagame n’agatsko ke ntibari bakwiriye kujya ku nzibutso no kwiriza ay’ingona kuko aribo bateguye jenoside. Ukujya kwifatanya kwabo n’abarokotse ni ugupfobya jenoside, gukina ku mubyimba no gushinyagurira abayikorewe.
2) Mu cyunamo, ntihakagombye kubaho ivanguramoko mu kwibuka abazize jenoside. Bityo n’Abahutu bishwe n’Inyenzi-Inkotanyi bakwiye kwibukwa, gushyingurwa mu cyubahiro, kunamirwa no kuririrwa.
3) Abahutu barokotse na bo bakwiriye kwitabwaho, gufashwa, guhozwa, guhabwa umwanya wo gutanga ubuhamya bw’ibyababayeho n’ibindi.
4) Abanyagatsiko bishe Abahutu na bo bakwiye kugezwa imbere y’inkiko, bakabihanirwa.
5) Ntihakwiriye gukoreshwa imvugo “jenoside yakorewe Abatutsi” kuko atari bo bapfuye bonyine, ahubwo hagakoreshwa imvugo “Jenoside y’Abanyarwanda” kuko ari yo yemejwe n’Umuryango w’Abibumbye kandi buri bwoko bwose bwiciwe bukayiyumvamo.
Source: Le Prophete/http://leprophete.jimdo.com/2013/04/08/twibuke-abacu-tuzirikana-uruhare-paul-kagame-yagize-muri-jenoside-pacis-mahoro/


text:
Yanditswe na NTAKIRUTIMANA Alfred
Bamwe mubaturage bo mu murenge wa Rwimbogo wo mu karere ka Rusizi bavugako batewe impungenge n’abana babo bajya kutubare kurangarira indaya zikunze kubyina muri tumwe mutubare two muri uyu murenge zikiyambika ubusa,ubuyobozi bw’uyu murenge buvuga ko bugiye guhagurikira iki kibazo akabare bazasangamo idaya zibyina zambaye ubusa bazahita bugafunga.
Aba baturage biganjemo ababyeyi bavuga ko abana babo bakunze kujya kurunguruka mutubari aho indaya zikunze kubyina zambaye ubusa,bakavugako iyi myitwarire y’izi ndaya iri gukurura abana babo ndetse bikanabatera bamwe kwishora mu mibonano mpuzabitsina bakiri bato bityo bagasaba ko ubuyobozi bwahagurikira iki kibazo mu maguru mashya.
Umunyamabanga nshingwabikorwa w’umurenge wa Rwimbogo Nyirangendahimana Mathilde yavuze ko bagiye guhagurukira iki kibazo bityo akabari bazasanga kabyiniramo indaya zambaye ubusa bazajya bahita bagafunga.


text:
Panorama
Abatishoboye bo mu cyiciro cya mbere cy’ubudehe bahawe akazi mu gukora imirimo ifitiye inyugu abaturage akamaro (VUP) babifashijwemo n’ubuyobozi bw’umurenge wa Nyagihanga, biyegeranyirije amafaranga yo kugura amabati yo kubaka ubwiherero, banatanga mituweli 30 kuri bagenzi babo batishoboye, avuye ku gihembo bagenerwa mu mirimo bakoze.
Umurenge wa Nyagihanga ni umwe mu mirenge cumi n’ine igize akarere ka Gatsibo. Nyuma yo kubona ko bimwe mu bibazo bibangamiye ubuzima bw’abaturage bishobora gukemuka na bo ubwabo babigizemo uruhare, abahawe imirimo muri VUP bashoboye kwigurira amabati 312 yo kubaka ubwiherero, ndetse banatangira abantu mirongo itatu (30) ubwisungane mu kwivuza, bisanze mu cyiciro cya kabiri kandi batishoboye.
Ari mu byino zabo ndetse no mu buhamya icyo bagarukaho ni uko ibyo bakora byose bikorera badakorera Leta kandi bagomba kuba heza, nk’uko byavuzwe na bamwe muri bo, Gasana Xavier na Murekatete Oliva.
“Ibi byose twabikoze nyuma yo gusobanurirwa n’ubuyobozi bwacu. Twabitekereje tugambiriye kudakomeza gusebya ubuyobozi bwacu, kuko kwiyubakira umusarane ari ukugira isuku wowe ubwawe ndetse no kurinda bagenzi bawe indwara zikomoka ku mwanda,” Ibitangazwa na Gasana Xavier.
“Ibyo dukora byose ni ukwikorera si ugukorera Leta. Icyo tugambiriye ni ukuba heza, no gufasha bagenzi bacu kugira ngo hatazagira urembera mu rugo, kuko nitwe n’ubundi byagora.” Ibitangazwa na Murekatete Oliva.
Umunyamabanga Nshingwbaikorwa w’Umurenge wa Nyagihanga, Musonera Emmanuel, ashima igitekerezo cy’abakora muri VUP, mu kugira uruhare mu gukemura bimwe mu bibazo bishobora gushyira ubuzima bwabo mu kaga.
Agira ati “Kiriya gikorwa cyaradushimishije cyane kuko twabibabwiye bagahita babyumva. Byetweretse ko imyumvire yabo iri hejuru kandi binatwereka ko ibitekerezo byabo bitazasubira inyuma ndetse harimo n’isomo ku bandi. Ni abantu batekereza neza, bafite urukundo n’abandi bakwiye kubigiraho.”
Kugeza ubu abaturage bakora imirimo ifitiye igihugu akamaro binyuze muri VUP batuye mu murenge wa Nyagihanga bagera kuri 566, na ho abahabwa inkunga y’ingoboka basaga 160. Ubuyobozi bw’uyu murenge buvuga ko hasigaye abaturage bake bafite ikibazo cy’ubwiherero budatunganye ariko mu misni mike hari ikizere ko kizaba cyakemutse.
Igikorwa cyo kwakira amabati abakora muri VUP biguriye yo gusakaza ubwiherero ndetse no kwishyurira mituweli abaturage 30 batishoboye bisanze mu cyiciro cya kabiri cy’ubudehe, byakozwe mu muganda w’ukwezi wok u wa 28 Mata 2018, witabiriwe n’Umuyobozi w’Akarere ka Gatsibo wungirije ushinzwe imibereho myiza y’abaturage, Kantengwa Mary, na we wabashimiye igikorwa cy’ubutwari bageze ubwabo.


text:
Yanditswe January, 04 2017 at 11:14 AM | 1168 Views
Abahinzi b'igihingwa cya Makadamiya mu murenge wa Kamabuye mu Bugesera baravuga ko iki gihingwa kibafitiye akamaro, bagashishikariza n'abandi baturage kukitabira. Iki gihingwa iyo gitangiye kwera ngo gitanga ifaranga ku mushoramari n'akazi ku bandi baturage.
Makadamiya ni igihingwa ngengabukungu cyera imbuto zivamo ibintu bitandukanye harimo ibiribwa n'imiti.
Dr Nyirinkwaya Jean Chrysostome umwaka ushize wa 2016, yejeje toni 25 zavuyemo miliyoni zisaga 20 z'amafaranga y'u Rwanda, ikilo kimwe umuhinzi ahabwa amafaranga ari hagati ya 800 na 900 ku isambu . umusaruro ngo uracyari muke dore ko makadamiya uko zikura ari nako zigenda zirushaho gutanga umusaruro. Aha ni naho umunyamabanga nshingwabikorwa w'umurenge wa Kamabuye Murwanashyaka Oscar ahera avuga ko igihingwa cya Makadamiya gifitiye umumaro abashoramari ndetse n'abaturage bahabona akazi.
Mu cyerekezo 2020 harimo imihigo myinshi yose igamije guteza imbere igihugu nabaturage bacyo. Raporo ...
January 04, 2017 at 17:18 PM Soma inkuru
Abasore n'inkumi bagera kuri 67 bo mukarere ka Gicumbi, bishyize hamwe bibumbira muri Cooperati ...
January 02, 2017 at 12:14 PM Soma inkuru
Abacuruzi 8 batahuweho gucuruza inyama zitujuje ubuziranenge zipima ibiro 320. Mu igenzura ryakozwe ...
January 01, 2017 at 15:54 PM Soma inkuru


text:
Urubyiruko Gatolika rurahamagarirwa gukomera ku busugi n’ubumanzi
Minisitiri w’Intebe, Dr Eduard Ngirente yabwiye urubyiruko rwa Kiliziya Gatolika ko ruzarushaho kugira ubuzima bwiza nirwirinda kwiyandarika no kurarikira ibintu.
Yabitangaje ubwo yasozaga ihuriro ry’urubyiruko rwa Kilizaya Gatolika ryaberaga mu Karere ka Rubavu, kuri iki cyumweru tariki ya 10 Ukuboza 2017.
Abitabiriye iryo huriro bigishijwe iyobokamana, kwishyira hamwe bagamije kwiteza imbere, kwirinda ibiyobyabwenge, kurwanya icuruzwa ry’abantu, guteza imbere ihame ry’uburinganire no guharanira kuba Abanyarwanda beza bagamije kubaka igihugu.
Minisitiri w’Intebe yashimiye Kiliziya Gatolika yateguye iryo huriro ahamagarira n’andi matorero n’amadini gukora amahuriro nka yo.
Akomeza ahamagarira urubyiruko kwirinda ibibashuka kuko aribo bafite imbaraga zo guteza imbere igihugu.
Agira ati “Leta kugira urubyiruko nkamwe ni ibintu byiza, ndabazaba gushyira mu bikorwa inama mwahawe, muzigeze ku bandi, mwirinde ingeso zatuma mwangiza ahazaza hanyu n’ah’igihugu.”
Akomeza agira ati “Mwirinde kwiyandarika, mwirinde ingengabitekerezo ya Jenoside, ubugwari, ibiyobyabwenge, ubunebwe n’irari ry’ibintu ryabashora mu bikorwa bibi.”
Akomeza abahamagarira kandi gukoresha ikoranabuhanga, kwizigamira, kubyaza umusaruro amahirwe Leta ibaha no kuba umwe nk’uko Yezu abibasaba.
Umushumba wa Diyoseze ya Byumba, Musenyeri Nzakamwita Seriviliyani, ushinzwe iyogezabutumwa mu rubyiruko, avuga ko hari indangagaciro urubyiruko rugomba guharanira kugira ngo zibafashe kuba abagore n’abagabo bakwiye.
Agira ati “(Mugomba guharanira) Kumva no kumvira, kubaha no kwiyubaha, isuku ku mutima, ku mubiri n’ahantu hose, kubaho mu kuri, kubana mu butabera n’amahoro, urukundo rwihanganira bose, kugira ubusugi n’ubumanzi kugira ngo bizabafashe kubaka ingo nziza no gukorera Imana.”
Akomeza agira “Mwirinde abashukanyi, mugendere kure ruswa y’igitsina, gufata ku ngufu mubyamaganire kure, n’ufashwe ku ngufu yegere ubuyobozi arenganurwe.”
Akomeza avuga ko ku mugabane wa Afurika urubyiriko rugize umubare munini akaba ari narwo bukungu bukomeye u Rwanda rufite, rukaba rugomba kurindwa no gusigasirwa.
Musenyeri Nzakamwita kandi ahamagarira ababyeyi n’abayobozi guha urubyiruko uburere bwiza no kubarinda inzitizi n’ibyonnyi by’imyaka barimo, kubarinda amadini y’inzaduka, ibiyobyabwenge, amashusho y’urukozasoni n’ibindi bigamije konona ubuzima bwabo.
Ati “Dufite inshingano yo kubaha uburere bwiza n’amizero banyotewe no kubabera urumuri. Tubatege amatwi nabo bafite ukuri.”
Ndindiriyimana Augustin, umwe mu bitabiriye iryo huriro avuga ko bashimira Leta y’u Rwanda ifasha urubyiruko kwiteza imbere.
Akomeza avuga ko iryo huriro ryabagiriye akamaro gakomeye kuko ngo barishoje biyemeje kuba abo Yezu yifuza barebera ku mubyeyi Bikira Mariya no kwibumbira mu matsinda na Koperative bagamije kwiteza imbere no kwimakaza ihame ry’uburinganire.
Ihuriro ry’urubyiurko ryasojwe ni irya 16. Ni irya kabiri ryitabiriwe n’urubyiurko rwinshi nyuma y’iryabereye mu mujyi wa Kigali ryitabiriwe n’urubyiruko ibihumbi 13.